Sedem žien, ktoré hviezdia v tvrdých športoch

Sú športy, ktoré sú primárne záležitosťou mužov, no potom existujú ženy, ktoré podobné pravidlá vyvracajú.

Automobilová pretekárka v americkej súťaži NASCAR púta pozornosť svojim skvelým vzhľadom aj slušnými ženskými výkonmi. Motoru svojho auta dáva zabrať často ako jediná žena medzi mužmi. Prvýkrát na dráhe vyštartovala v roku 2013. V súčasnosti má Danica Patricková 35 rokov a za sebou niekoľko úspechov ako žena na rýchlych kolesách. Zaujala najmä v Daytone v roku 2013, kde skončila na ôsmom mieste, čo bolo doposiaľ najlepšie umiestnenie ženskej pretekárky vôbec. Jej účasť zdvihla sledovanosť oproti roku 2012 o 24 %. Sympatická brunetka však nevysedáva neustále za volantom. Je oduševnenou športovkyňou. Fitness a zdravý životný štýl berie skutočne vážne, o čom svedčí aj jej účet na Instagrame, kde neustále zdieľa fotografie zo svojich tréningov aj obsah svojho taniera. Loading
 ... Súboje v zmiešaných bojových umeniach sú jednými z najpríťažlivejších športových podujatí, ktoré diváci s radosťou sledujú na televíznych obrazovkách. Vo dvojiciach medzi sebou v klietkach bojujú muži aj ženy, ktorých tvrdé údery sprevádzajú burácajúce výkriky obecenstva a často v ňom sedia aj známe osobnosti zo sveta športu aj šoubiznisu. Doposiaľ bola jednou z najviditeľnejších ženských postáv tohto drsného športu Ronda Rouseyová. Dvadsaťdeväťročná blondína pôsobila pred vstupom do UFC ako profesionálka v jude a ako prvá Američanka získala v tejto disciplíne v roku 2008 olympijskú medailu, keď skončila na treťom mieste. Dominancia v tomto "priemysle" sa zakladá na jej popularite, 12 víťazstvách v klietke aj viditeľnosti. Okrem aktivít v ringu sa totiž venuje aj herectvu. Zahrala si vo filmoch Expendables: Nezničiteľní 3, Vincentov svet a Rýchlo a zbesilo 7. Len nedávno však jej kariéra zažila šok, keď po druhýkrát za sebou utrpela porážku v klietke. V novembri 2015 prehrala s Holly Holmovou, po prehre sa na rok odmlčala a o veľký návrat sa snažila koncom decembra 2016, keď sa chystala na boj s Brazílčankou Amandou Nunesovou. Po necelej minúte však boj skončil, pretože Ronda tvrdej súperke nedokázala odolávať. Stále však ostáva jednou z najlepších bojovníčok MMA a tento šport spolu s mužským kolegom Connorom McGregorom spopularizovala po celom svete. Loading
 ... Prvou dámou boxu je v súčasnosti jednoznačne Cecilia Braekhuová (35). Nórska športovkyňa začínala kickboxom, skončila pri boxe. Súťaží vo velterovej váhe (63,5 kg - 67 kg), no je jedinou ženou na svete, ktorá vlastní súčasne štyri najvýznamnejšie svetové tituly WBA (Svetová boxerská asociácia), WBC (Svetový boxerský výbor), IBF (Medzinárodná boxerská federácia) a WBO (Svetová boxerská organizácia). Narodila sa v Kolumbii a do Nórska sa dostala vďaka adopcii, kde si ju k sebe vzal mladý pár. Vyhrala všetkých 29 zápasov, v ktorých bojovala a z toho 8 ukončila knock-outom. Loading
 ... Celým menom Marta Vieira da Silva je brazílska futbalistka, hráčka brazílskeho klubu Santos FC a brazílskej ženskej reprezentácie. Je päťnásobnou víťazkou ankety FIFA o najlepšiu futbalistku sveta a zásluhy v tomto športe jej nemožno odoprieť. Svoj osobný život a úlohu ženy a matky obetovala pre lásku k futbalu. Do povedomia sa fanúšikom aj odborníkom prvýkrát vryla v roku 2003, keď reprezentovala Brazíliu na svetovom pohári ako sedemnásťročná. O rok na to na olympiáde v Aténach získala so svojim tímom striebornú medailu. S loptou dokáže robiť zázraky a rovnako magicky strieľa góly. V súčasnosti je jednou z najlepšie platených futbalových hráčok s platom vo výške 400 000 dolárov za sezónu, aj keď sa takýto plat nevyrovná výplatným páskam jej mužských kolegov. No športovkyňa je spokojná. Stála si za svojim snom, čo bolo niekedy problematické, keďže Brazília nepatrí ku krajinám, ktoré by podporovali ženy v podobných "mužských" športoch. Niektorí ju volajú aj "Pele v sukni". Tínedžerka americko-japonského pôvodu šokuje svoje okolie a odborníkov zo sveta lezenia každým svojim krokom a lezeckým pokusom. Američanka už v mladom veku posúva hranice ľudských možností a ako lezkyňa vzbudzuje pozornosť. S rukami od bieleho prachu a kriedy neustála visí na nejakej skale, ktorú by často nevyliezla aj oveľa staršia profesionálka, dokonca ani jej mužskí kolegovia. Skalolezkyňa s extrémne silnými pažami v roku 2015 vyliezla na horu Hiei v Japonsku trasou, ktorá sa považuje za jednu z najťažších a išlo o stupeň 8C/V15. Z celkovej stupnice, ktorá má 27 stupňov, to bol stupeň 25. Ashima svojou vytrvalosťou inšpiruje množstvo mladých ľudí. Jej vplyv však siaha ešte ďalej. Odborníci totiž zvažujú, že sa lezenie stane olympijskou disciplínou na olympiáde v roku 2020. Loading
 ... Britská hokejistka sa tomuto športu venuje od roku 1999. Na olympiáde v Riu v roku 2016 bola kapitánkou britského tímu, v ktorom spolu s ňou hrala aj jej manželka Helen. Tím vyhral zlatú medailu a upozornil na skvelú formu britských pozemných hokejistiek, ženskú silu a rovnako aj skutočnosť, že sa Kate a Helen stali prvým lesbickým párom, ktorý na olympiáde získal takéto významné ocenenie. V rozhovore však upozornila na rozdiely, ktoré sú viditeľné aj vo svete hokeja. "Ak muži hrajú pre anglický tím a sú medzi najlepšími, postúpia do európskej ligy. Dostávajú peniaze za víťazstvá, vysiela sa to naživo, hrajú pred obrovským davom ľudí. V ženskom hokeji nič také neexistuje a nie je možné zarobiť si toľko peňazí. Takže aj keď sa snažíme posúvať hranice, pre podporu ženského hokeja jednoducho neexistujú produkty," posťažovala sa pre britský denník Telegraph. Pozitívom však je, že po olympijskom víťazstve atlétky získali viac pozornosti médií, fanúšikov aj ľudí z brandže. Loading
 ... Ďalšia Angličanka Katy McLeanová považuje pôsobenie v drsnom športe, ktorému dominujú prevažne muži, za určité poslanie. Katy pôsobí v britskom rugby tíme a reprezentuje tak jeden z najtvrdších európskych športov. Rugby je podobné americkému futbalu, no hráči na sebe majú oveľa menej ochranných prvkov a tak sa vystavujú tvrdým úderom súperov. Jedným z najväčších úspechov anglického ženského rugby tímu bolo víťazstvo na Svetovom rugby pohári v roku 2014, kde Anglicko porazilo Kanadu pod vedením kapitánky Katy McLeanovej a získalo zlatú medailu. Futbalistka pracuje ako učiteľka v škole. V Anglicku popularita rugby u mladých dievčat neustále rastie vďaka úspechom reprezentačného tímu. "Výhra na olympiáde bola ako sen. No budem pokračovať v tvrdej práci so sklonenou hlavou tak, ako som to robila doposiaľ," povedala pre denník Telegraph. Loading
 ...


Grécka polícia sa dostala do konfliktu s anarchistami

Muži zákona použili slzný plyn a granáty proti demonštrantom, ktorí sa zabarikádovali v univerzite.

SOLÚN. Grécka polícia sa v sobotu dostala do konfliktu s približne dvoma tisícmi balkánskych anarchistov, ktorí sa zišli v meste Solún, aby vyjadrili nesúhlas s rastúcim nacionalizmom v regióne. Polícia použila slzný plyn a zábleskové granáty proti demonštrantom, ktorí sa zabarikádovali v tamojšej univerzite. Zákon polícii nedovoľuje vstúpiť na pôdu školy a zatýkať ľudí. Stretnutie anarchistov sa konalo po tom, ako krajne pravicoví aktivisti v januári podpálili budovy patriace anarchistom v Solúne.


Škriniar nastúpil proti Kuckovi. Inter však nevyužil ojedinelé zakopnutie Juventusu
 Slovensko
 Anglicko
 Španielsko
 Nemecko
Taliansko
 Francúzsko
 Česko

RÍM. Úradujúci šampión najvyššej talianskej futbalovej súťaže Juventus Turín iba remizoval v sobotnom stretnutí 9. kola na pôde nováčika US Lecce 1:1. V drese hostí chýbal Portugalčan Cristiano Ronaldo, ktorému tréner Maurizio Sarri doprial oddych. Favorit sa dostal do vedenia v 50. minúte. Po zákroku Jacopa Petriccioneho nariadil hlavný rozhodca Paolo Valeri, po konzultácii s VAR, pokutový kop. Paulo Dybala nezaváhal. Domáci však vyrovnali už o šesť minút neskôr, letná posila Juventusu Matthis de Ligt zahral vo vlastnej šestnástke rukou a Marco Macosu premenil jedenástku. Juventus zakopol po sérii šiestich víťazstiev a iba druhýkrát v tejto ligovej sezóne nebodoval naplno. Možnosť dostať sa na čelo tabuľky nevyužil Inter Miláno, ktorý doma remizoval s Parmou 2:2. Futbalisti INteru sa dostali do vedenia v 23. minúte, ale o sedem minút neskôr už prehrávali po góloch Yanna Karamoha a Gervinha. V druhom polčase vyrovnal Romelu Lukaku. V domácom drese odohral celý zápas slovenský reprezentant Milan Škriniar, rovnako ako za hostí Juraj Kucka. Inter je v tabuľke Serie A druhý o bod za Juventusom, Parma je siedma. Seria A 2019/2020 - 9. kolo - výsledky - sobota Góly: 56. Mancosu (z 11 m) - 50. Dybala (z 11 m) Góly: 23. Candreva, 51. Lukaku - 26. Karamoh, 30. Gervinho Góly: 66. Agudelo, 75. Kouame, 79. Pandev - 34. Tonali /za hostí do 81. min Špalek/


Ruský režisér Serebrennikov zostáva v domácom väzení

Umelec čelí obvineniu z defraudácie financií.

MOSKVA. Moskovský súd v utorok predĺžil o ďalšie tri mesiace domáce väzenie režisérovi Kirillovi Serebrennikovi, obvinenému z defraudácie. Oznámili to ruské médiá. Uznávaný umelec už skôr obvinenia odmietol s tým, že nikdy nič neukradol. Kritik korupcie, byrokracie i ruského vedenia bol obvinený, že so svojimi spolupracovníkmi spreneveril až 133 miliónov rubľov (1,8 milióna eur). V prípade odsúdenia mu hrozí až desať rokov väzenia. "Vyhovuje sa žiadosti prokurátora a predlžuje sa domáce väzenie pre Serebrennikova do 4. júla," povedala sudkyňa Irina Akuratovová. Do rovnakého dátumu predĺžila domáce väzenie i spoluobvineným. Všetci kategoricky odmietajú vinu. Obhajoba tvrdí, že štátne peniaze poskytnuté Serebrennikovovej spoločnosti Siedme štúdio, sa vynaožili v súlade s projektom a zákonom a vyšetrovatelia k údajnej škode dospeli chybným výpočtom. Sudkyňa si vo februári v tejto veci vyžiadala nový znalecký posudok. Obžaloba sa tiež opiera o priznanie jednej z obvinených, ktorá uzavrela dohodu s vyšetrovateľmi a vypovedala proti bývalým kolegom. Serebrennikovov osud vyvolal na ruskej umeleckej scéne neobvykle silnú vlnu odporu. Prenasledovanie režiséra odsúdili tiež mnohí jeho zahraniční kolegovia. Serebrennikov a jeho stúpenci proces označujú za ďalší prejav obmedzovania umeleckých slobôd v Rusku. Spory režiséra so štátnou mocou sa začali v roku 2017, keď pripravil predstavenie o tanečníkovi Rudolfovi Nurejevovi. Premiéra sa konala s niekoľkomesačným oneskorením a Serebrennikov bol v medzitým zatknutý. Inscenácia sa nevyhýba téme homosexuality, čo je v Rusku od roku 2013 zakázané. Na scéne sa okrem iného objavila snímka nahého Nurejeva. Domáce väzenie znemožnilo režisérovi absolvovať premiéry svojich dvoch divadelných produkcií, ale napriek zákazu používa telefón a internet a ďalej pracuje z domu. Serebrennikovova tvorba je vo svete sledovaná, jeho filmy sa premietali na festivaloch v Cannes aj Benátkach. Umelec sa v minulosti kriticky vyjadril k rastúcej cenzúre v Rusku a vyhlásil, že "sa všetko vracia k najžalostnejšej sovietskej praxi". Minulý mesiac dostal režisér vo vlasti ocenenie pre najlepšieho režiséra za jeho najnovší film Leto, ktorý strihal už v domácom väzení. Inokedy pri preberaní štátnej ceny sa ho zastal režisér a herec Fjodor Bondarčuk, ktorý vyzval na oslobodenie kolegu.


OĽaNO chce úrad, ktorý by dohliadal na etiku verejných funkcionárov

BRATISLAVA. Na majetky či správanie verejných funkcionárov by mal dohliadať nový úrad pre etiku. Po jeho zriadení volá hnutie OĽaNO, ktoré vyzýva vládu, aby túto prax zaviedla. Úrad by mal na starosti etiku verejných funkcionárov. "Takýto úrad existuje napríklad v Spojených štátoch amerických, kde rieši dary, konflikty záujmov, sťažnosti na etické správanie, majetkové priznania, vo všeobecnosti etiku verejných funkcionárov. Dáva odporúčania, kontroluje to, postihuje a je to veľmi rešpektovaný úrad," vysvetlila Veronika Remišová z OĽaNO na dnešnej tlačovej konferencii v parlamente. Hnutie zároveň navrhuje sprísniť majetkové priznania verejných funkcionárov. S návrhom prichádza napriek tomu, že má vzniknúť koalično-opozičný. Keďže ide o zmenu ústavného zákona, na schválenie je treba aspoň 90 hlasov, čo nemá sama ani koalícia, ani opozícia. Ak chcú, aby prešiel, musia sa spojiť. Vo svojej novele zákona o konflikte záujmov chce OĽaNO rozšíriť zoznam verejných funkcionárov, ktorí by museli podávať majetkové priznania. Súčasný zákon síce presne vymenúva verejné funkcie, ale dnes už viaceré z nich nie sú aktuálne. Napríklad hovorí o riaditeľoch Slovenského rozhlasu a Slovenskej televízie, pričom tieto médiá sa zlúčili do RTVS a teda je už len riaditeľ RTVS. Toho však zákon nespomína. Novela by tiež mala zaviesť nový a rozšírený formulár majetkových priznaní pre všetkých verejných funkcionárov vrátane tých zo samosprávy. Podľa Remišovej by mali byť jasnejšie popisované príjmy a tiež by malo byť možné porovnávať majetkové prírastky. "Dnes nevieme porovnávať, ako narástol majetok verejného funkcionára a či tieto peniaze napríklad neboli získané z úplatkov či korupcie," doplnila Remišová. Poukázala aj na apartmány v Chorvátsku, ktoré majú niektorí verejní činitelia, ktorí však uvádzajú len príjmy z verejnej funkcie. Novela má riešiť zverejňovanie na webe majetkových priznaní v samospráve aj zverejňovanie darov. Na otázku TASR, prečo OĽaNO prichádza s vlastným návrhom, keď vie, že má vzniknúť pracovná skupina so zastúpením všetkých strán a má pripraviť spoločnú koalično-opozičnú zmenu zákona, Remišová uviedla, že táto skupina už mala vzniknúť dávno, čo ale blokuje Danko, keďže ju ešte neodobril. "Pre nás je boj s korupciou skutočne prioritou. Prečo by sme teraz mali čakať na to, kým pán Danko prestane blokovať prácu tejto pracovnej skupiny?" pýta sa Remišová, ktorá vyzýva Danka a celú koalíciu na podporu opozičnej novely. Ak právna norma v pléne neprejde, zákon sa najbližšieho polroka v tejto veci nebude môcť meniť. Gábor Grendel (OĽaNO) neverí, že by pracovná skupina dokázala do polroka pripraviť vlastný návrh. "Predseda Národnej rady Andrej Danko (SNS) víta akúkoľvek iniciatívu, určite sa s návrhom oboznámi, na túto tému však už začali v koalícii aktívne rokovania," reagovala šéfka komunikácie parlamentu Zuzana Čižmáriková. Sprísnenie majetkových priznaní sa spomína už roky, zriadené boli viaceré pracovné skupiny. Jedna tvorila zmenu ústavného zákona o konflikte záujmov aj v minulom volebnom období. Hoci sa dohodla na zmenách, Smer od nich odstúpil. Následne prišli ďalšie návrhy od opozície aj vládnej strany, ale ani jeden pre nedostatok hlasov neprešiel. Predseda výboru pre nezlučiteľnosť funkcií Martin Poliačik (SaS) už dávnejšie Danka žiadal o zriadenie komisie. Danko uviedol, že zmeny zákona by mohli byť známe túto jeseň. V auguste, kedy bola koalícia v kríze a SNS prichádzala s rôznymi požiadavkami, Danko oznámil, že SNS bude na rokovaní Koaličnej rady (25.8.) žiadať prísnejšie pravidlá pre zverejňovanie majetkových priznaní verejných funkcionárov. Koalícia o tom neskôr neinformovala. O zriadení pracovnej skupiny má hovoriť poslanecké grémium. Danko tvrdí, že sa zmenám zákona nebráni, súčasná právna norma má podľa neho "veľa nezrovnalostí z hľadiska identifikácie majetku". Za potrebné považuje sledovanie majetkových prírastkov.


Sólymos očakáva pozitívne zmeny v národných parkoch

Novelu ministerstva kritizuje Erik Baláž zo SPOLU, nebude dostatočne účinná.

BRATISLAVA. Zmeniť doterajší spôsob hospodárenia v lesoch národných parkov je hlavným zámerom novely zákona o ochrane prírody a krajiny, ktorá už prešla prvým čítaním v parlamente. Akýkoľvek výrub bez súhlasu ochrancov prírody bude nezákonný. "Chceme zabrániť tomu, aby sa hospodárilo tak, ako doteraz. Aby sa ochrana prírody nadradila nad hospodárenie a ekonomické záujmy. Inými slovami, aby národné parky netrpeli výruby, aby sa plošná ťažba zakázala a náhodná bola pod kontrolou," konštatoval minister životného prostredia László Sólymos. Minister Sólymos je presvedčený, že prijatie zákona bude výrazným krokom smerom k posilneniu ochrany prírody v národných parkoch. Podľa ministra existuje viacero spôsobov, ako sa dá dosiahnuť zmena hospodárenia v lesoch, jednou bolo získanie všetkých štátnych pozemkov do správy envirorezortu, čo sa však nepodarilo. Návrh zákona však posilňuje právomoci Štátnej ochrany prírody (ŠOP), ktorá bude na činnosti v lesoch národných parkov prísnejšie dozerať. Jej súhlas bude potrebný na akékoľvek aktivity, či už je to ťažba dreva, zásahy do vodných tokov alebo výstavba. "Konečne bude mať ŠOP reálne kompetencie, aby vedela chrániť to, čo podľa názvu chrániť má," zdôraznil Sólymos s tým, že keby ministerstvo životného prostredia v niektorých bodoch neustúpilo a nesúhlasilo s kompromisom, nedosiahlo by "ten prvotný zámer, ktorým je dostať pod kontrolu činnosti ovplyvňujúce prírodu v národných parkoch". Novela má podľa ministra vytvoriť také podmienky, aby sa slovenské národné parky mohli skutočne nazývať národnými parkami. Medzi jej ďalšie prvky patrí posilnenie bezzásahovosti, pričom dlhodobou víziou je dosiahnuť 50 percent území s najvyšším stupňom ochrany v národných parkoch do roku 2025. Okrem zákazu plošných výrubov v národných parkoch ŠOP prvýkrát od svojho vzniku získa rozšírené kompetencie vrátane práva veta pri akomkoľvek zásahu do lesných porastov v týchto vzácnych územiach. "Akýkoľvek výrub bez súhlasu ochrancov prírody bude nezákonný,“ povedal Sólymos. Ďalšie čítanie v parlamente je na programe v septembri. Do platnosti by novela mala vstúpiť 1. januára 2020. Podľa environemtalistu Erika Baláža (SPOLU) novela zákona neznamená až taký výrazný posun vpred. Ako napísal na sociálnej sieti, nový zákon síce jemne zvyšuje právomoci orgánov ochrany prírody, na zastavenie ťažieb to ale nestačí. Baláž je presvedčený, že v záujme skutočnej ochrany prírody by mali štátne pozemky prejsť pod rezort životného prostredia a až na drobné výnimky by sa na nich nemalo ťažiť vôbec. "Inak sa nedá dosiahnuť dostatočná výmera bezzásahových zón. Túto požiadavku návrh zákona nespĺňa," konštatoval na Facebooku. Správy národných parkov by mali mať vlastnú právnu subjektivitu a byť orgánom štátnej správy, ktorý bude na území parku rozhodovať o všetkom, od lesného hospodárstva až po výstavbu hotelov či reguláciu riek. Ochrana národných parkov musí byť podľa Baláža zviazaná s rozvojom regiónov tak, aby prírodný turizmus významne podporoval miestnu ekonomiku. "Správy parkov by mali mať kompetencie a finančné zdroje na realizáciu vhodnej infraštruktúry. Ani tento bod zákon nerieši," myslí si Baláž.


Smrť Gagarina vážne poznačuje československé vzťahy, presviedčajú umelci

Pražské Divadlo v Dlouhé hrá už dvadsať rokov aj po slovensky, a výborne. Konečne sa príde ukázať do GUnaGU

Vesmírna stanica ISS Europe má problémy. Odpája sa od nej britský modul Churchill, a čo je najhoršie, sedí v ňom slovenský kozmonaut Štefánik. Ten s úbytkom kyslíka totiž rieši okrem letu aj iné starosti astronomických rozmerov: rozvádza sa s ním manželka. Schyľuje sa k slovenskej katastrofe svetového formátu? Aby nám nebolo ľúto, prinesie o tom svedectvo česká divadelná výprava. Vlastne, nie celkom česká. Má svojich špeciálnych vyslancov. Pražské Divadlo z Dlouhé prichádza so slovenskou hrou Deň, keď zomrel Gagarin. Vystúpi s ňou v divadle GUnaGU, kde práve tvorba jej autora Viliama Klimáčka hrá prím. V troch voľne nadväzujúcich obrazoch sa prenesieme najprv do sovietskeho budovateľského sci-fi, potom na vojenský útvar fungujúci v časoch komunizmu v Československu a napokon do riadiaceho strediska v Malackách a do nefunkčného modulu. Okrem toho, že pražské Divadlo v Dlouhé je prestížna scéna, z ktorej vyšli hviezdy ako Chantal Poullain, Miroslav Táborský, Vladimír Morávek či Jan Antonín Pitínský, má však jeho scéna ešte jedno ďalšie veľké špecifikum. Už takmer dvadsať rokov v ňom pôsobí skupina výborných hercov pochádzajúcich zo Slovenska. Ešte za bývalého režimu sa vybrali do Prahy študovať alternatívne herectvo a hoci s češtinou sa na scéne rýchlo zžili, predsa si medzi sebou dodnes zachovali slovenčinu. Pri presadzovaní sa na trhu u našich západných susedov to nie je celkom obvyklé, najmä keď pracujete so slovom, na ktorom vždy cítiť cudzí prízvuk. O to cennejšie je, že sa im podarilo rozbehnúť pod strechou pražského divadla inscenácie, ktoré sa hrajú v slovenčine. Začínali na kolene v podobe scénických čítaní, dnes pripravujú plnohodnotné komorné diela plné vtipných nápadov a dômyselných riešení. „Prepletáme sa českým divadlom ako taká zlatá slovenská niť. Niekedy by sme ani nemuseli, ale jazyk si stále držíme, lebo cítime, že to má zmysel,“ hovorí pre SME člen slovenskej ´kliky´ Divadla v Dlouhé Martin Matejka. V spolupráci s hosťami, ktorých si prizývajú, naštudovali za posledné roky viacero inscenácií v slovenčine z pera niekoľkých slovenských dramatikov. Zamerali sa najmä na to, aby predstavili súčasnú pôvodnú slovenskú tvorbu, pracovali aj s literárnymi textami Františka Švantnera či Pavla Rankova. Najpopulárnejšou je dodnes ich inscenácia Ja, malkáč podľa knihy Ľuba Dobrovodu, no najradšej pracujú práve s textami dramatika Viliama Klimáčka. Okrem spomínanej sci-fi komédie Deň, keď zomrel Gagarin, ktorú autor napísal v rámci projektu bratislavského Divadelného ústavu, zinscenovali už jeho Krajinu s televízormi či Závislákov, úspešných aj v súbore GUnaGU.   „Gagarin nás zaujal aj preto, lebo je napísaný pre troch mužov a jednu ženu – to sme presne my, akurát nám sadne,“ hovorí Martin Matejka. Jeho hrám však holdujú aj preto, že sú väčšinou vhodné do klubového priestoru. Sú zábavné, poetikou nadväzujú na českú alternatívu Ha Divadla či Divadla na Provázku, ktoré predstavujú dôležité dedičstvo spred roka 1989. Klimáček je navyše v Česku akceptovaný a známy autor. „Vždy nás to k nemu nejako dotiahne, a divákov tiež,“ konštatuje herec. Práve preto však vyzýva slovenských tvorcov, aby písali, nech je z čoho vyberať. Publikum je vraj stále zvedavejšie. Vo štvrtok večer uvidíme dvakrát po sebe


Obyvateľom Aljašky spríjemňujú pohyb kreatívne topánky

Prežiť dlhú zimu na Aljaške nie je jednoduché. Miestni preto privítajú akúkoľvek pomoc.

ANCHORAGE. Obyvatelia mesta Anchorage na Aljaške chodia po zasnežených a zľadovatených cestách takmer sedem mesiacov v roku. Našťastie je pre nich v ponuke mnoho druhov obuvi, ktoré im spríjemňujú chodenie po ľade. Kanadský podnikateľ Darrell Bachmann napríklad vyvinul nový štýl: topánky s gombíkom na členku, ktorým sa vysúvajú z podrážky kolíky. Po jeho ďalšom stlačení sa zasunú nazad, čo umožňuje vchádzať v týchto topánkach do budov bez toho, aby poškriabali podlahu. Bachmann si už v Anchorage otvoril obchod, v ktorom ponúka svoje "KickSpike" topánky v rôznych kreatívnych úpravách. Ostatné obchody v Anchorage takisto ponúkajú rôzne druhy obuvi vhodné na zasnežené cesty, ako sú bežecké topánky s kolíkmi, prezuvky s kolíkmi alebo kolíkové návleky na bežnú obuv.


Útočník pobodal na Sibíri niekoľko ľudí, štyria bojujú o život

SURGUT. Sedem ľudí utrpelo zranenia pri útoku nožom v sibírskom meste Surgut, uviedli ruské tlačové agentúry, citujúc hovorcu tamojšieho policajného zboru. Zranených po útoku previezli do nemocnice, podľa vyjadrení lekárov sú štyria v ohrození života, píše rakúsky denník Kurier. "Muž bežal po hlavných uliciach a bodal ľudí," uviedla tlačová agentúra TASS. Britský Independent na svojom webe informuje, že páchateľa, ktorý útočil priamo v centre mesta, polícia zastrelila. Niekoľko hodín po incidente sa k útoku prihlásil Islamský štát prostredníctvom svojej tlačovej agentúry Amaq. Ruské úrady zatiaľ spojitosť s terorizmom nepotvrdili. Polícia preveruje, či útočník nemal psychické problémy. Hoci ho hneď po incidente identifikovali, jeho totožnosť zatiaľ nezverejnili. Útočníkom mal byť muž narodený v roku 1994 v sibírskej oblasti, píše denník Kurier. V Surgute žije asi tristotisíc ľudí, je centrom ropného priemyslu na Sibíri.


Izraelský bezpečnostný kabinet zasadá v bunkri. Obáva sa Iránu

Bunker známy ako Národné riadiace centrum vie odolať útoku konvenčných aj nekonvenčných zbraní.

JERUZALEM. Zasadnutia izraelského bezpečnostného kabinetu sa najnovšie konajú v zabezpečenom podzemnom bunkri v Jeruzaleme. Informovali o tom v utorok izraelské médiá. Predstavitelia izraelskej vlády sa podľa agentúry AP vyhli komentárom na túto tému. Správa o dejisku zasadnutia bezpečnostného kabinetu sa objavila na pozadí nárastu napätia vo vzťahoch Izraela s Iránom. Podľa médií bunker - známy ako Národné riadiace centrum - je vybavený komunikačnou technológiou a má odolať útoku konvenčných aj nekonvenčných zbraní. Je vybudovaný pod vládnym komplexom v Jeruzaleme a zahŕňa aj ubytovacie kapacity a veliteľské posty. Stretnutia bezpečnostnej rady sa doteraz prevažne konali v pracovni predsedu vlády v Jeruzaleme. Obsah ich rokovania je vo všeobecnosti tajný. Denník Haarec napísal, že o zmene miesta konania týchto schôdzok rozhodol premiér Benjamin Netanjahu už pred dvoma týždňami, a to kvôli únikom informácií zo zasadnutí. Naposledy sa to prejavilo, keď Netanjahu informoval o tajných dokumentoch, ktoré odhaľujú, že Irán sa tajne snažil získať jadrové zbrane. Jeho verejnej prezentácii totiž predchádzalo stretnutie bezpečnostnej rady, na ktorom sa o odhaleniach diskutovalo. Netanjahu vtedy ministrov požiadal, aby o obsahu schôdzky verejne nehovorili. Napriek tomu sa pred verejnou prezentáciou objavila v médiách správa, že premiér zverejní novinky ohľadom iránskej jadrovej dohody. Televízny kanál Jisrael Eser (známy aj ako Channel 10) informoval, že podľa vyjadrení ministrov jedným z hlavných dôvodov zasadnutí v bunkri je práve snaha účinnejšie brániť únikom informácií a obavy zo špionáže znepriatelených strán. Podľa denníka Haarec Ako dejisko zasadnutia bezpečnostného kabinetu bol tento kryt prvýkrát využitý v roku 2011 v rámci celoštátneho obranného nácviku, ktorého cieľom bola príprava na možný raketový útok na židovský štát. Súčasťou nácviku boli vtedy aj simulované útoky nekonvenčných zbraní na budovu parlamentu v Jeruzaleme.


Ľudia si najviac googlili kybernetickú bezpečnosť, dôvodom sú veľké úniky dát

Klient má podľa odborníka nárok vedieť, čo presne sa dostalo von.

BRATISLAVA. V závere roka 2018 sa podľa spoločnosti Google stalo najvyhľadávanejším pojmom slovné spojenie "kybernetická bezpečnosť" (cyber security). V týždni medzi 25. novembrom a 1. decembrom išlo o najvyhľadávanejšie heslo vo všetkých kategóriách - článkoch, správach, obrázkoch aj medzi videami na YouTube. Pre TASR to potvrdil Ivan Masný zo spoločnosti Alison Slovakia, ktorá sa zaoberá kybernetickou bezpečnosťou. Podľa odborníkov tento záujem širokej verejnosti mohol nastať potom, ako spoločnosť Amazon upozornila na únik e-mailových adries z databázy jej zákazníkov (21. novembra 2018). V rovnakom období, 30. novembra 2018, bola zverejnená aj informácia o úniku údajov viac než 500 miliónov hostí americkej hotelovej siete Marriott. Išlo o jeden z najvážnejších únikov dát v histórii. Dôsledky takéhoto úniku informácií závisia od rozsahu a charakteru dát, ktoré unikli. "Ak ide o prihlasovacie údaje do Amazonu alebo do iného internetového obchodu, e-mailovej služby a podobne, môže únik informácií poškodiť obeť viacnásobne," priblížil Masný. "Ak napríklad zákazník používa to isté prihlasovacie meno a heslo aj inde, môže sa niekto nepovolaný dostať napríklad do jeho e-mailovej schránky alebo internetbankingu. Následne môže útočník konať v mene obete, napríklad posielať e-maily alebo prevádzať peniaze. Ďalšia možnosť je, že si na účet obete začne nakupovať tovar, prípadne rôzne služby. Ak si obeť úniku napríklad v Amazone uložila aj čísla platobných alebo kreditných kariet, škody môžu byť fatálne. Môžeme teda vyvodiť záver, že poškodenie obete a výška potenciálnych strát sú závislé od toho, aké údaje unikli a kde všade ich obeť využíva," dodal Masný. Podľa neho je slovné spojenie "únik informácií o klientoch" príliš všeobecné a v zmysle platnej európskej legislatívy by mala firma svojich zákazníkov informovať, aké údaje jej unikli. Klient by tak mal vedieť, čo všetko sa o ňom dostalo do nepovolaných rúk. Podľa portálu wired.com malo približne 170 miliónov postihnutých zákazníkov spoločnosti Marriott zadané v systéme svoje mená a základné informácie, ako napríklad adresu alebo e-mail. Avšak asi 327 miliónov ľudí stratilo ešte viac. Ide o zákazníkov, ktorí využívali rôzne kombinácie mena, adresy, telefónneho čísla, e-mailovej adresy, dátumu narodenia, pohlavia, informácie o cestovaní a rezerváciách izieb, čísla pasov a ďalšie údaje z účtu Starwood Preferred Guest. Škody môžu postihnúť aj samotné firmy, nielen ich zákazníkov. "Výška škody závisí od toho, do akých databáz sa útočník 'vlámal'. Ak budeme hovoriť o databáze zamestnancov, hrozí firme minimálne pokuta v zmysle GDPR. Ak pôjde o databázu s účtovnými údajmi, škody môžu byť najmenej od straty dobrého mena až po krach firmy, alebo súdnu dohru, pretože sa zverejnia aj informácie, ktoré sa na verejnosť nemali nikdy dostať. Ak firme unikne databáza patentov alebo dizajnových návrhov, môžu byť škody až likvidačné, lebo niekto vyrobí a zúročí výsledok dlhodobej tvorivej práce skôr, než spoločnosť postihnutá únikom," vysvetlil Masný. Počas minulého roka unikli napríklad aj prístupové dáta 30 miliónov užívateľov Facebooku, útokom hackerov bolo vystavené americké mesto Atlanta alebo slávnostné otvorenie olympiády v juhokórejskom Pjongčangu.


PODCAST ROZHOVORY ZKHEuroposlanec Šimečka: Chceme európsku FBI

V Únii máme aj bližších spojencov ako je V4.

Minulý týždeň noví europoslanci zvolili predsedníčku Európskej komisie Ursulu von der Leyenovú tesnou väčšinou. "Priznám sa, že aj ja som bol zo začiatku skeptický k jej voľbe, ale nakoniec ma presvedčila svojím programom a prístupom," hovorí slovenský europoslanec za koalíciu PS a Spolu Michal Šimečka. "Vetovanie V4, a teda aj Slovenska, opäť ukázalo, že Stredná Európa sabotuje návrhy, ale neprináša riešenia," dodáva nový europoslanec. Pozrite si rozhovor Zuzany Kovačič Hanzelovej s Michalom Šimečkom o prvom zasadnutí europarlamentu, o tom, či slovenskí europoslanci spolupracujú aj s kotlebovcami, a či nie je chyba, že Slovensko slepo nasleduje krajiny V4 v každej európskej otázke. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok. Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


STĹPČEK PETRA TKAČENKAAko zruinovať štát

Zruinovať relatívne málo zadlžený štát, ktorý pôsobí v spoločnom hospodárskom priestore s ekonomickými ťahúňmi ako Nemecko, má minimálnu nezamestnanosť a stále vie konkurovať pomerne nízkymi mzdami, nebude jednoduché. Treba zaviesť plošné minimum nadviazané na platy, ktoré budú pri nedostatku pracovných síl rýchlo rásť. Pomôže vám nadchádzajúca demografická kríza a nedostatok zamestnancov. Logické je riešiť ju lákaním ľudí z cudziny, tak ako to robí Česko so Slovákmi alebo Ukrajincami, preto treba preventívne vyvolať hystériu z prisťahovalcov. To nemusí stačiť, situácia sa dá stále riešiť zvyšovaním dôchodkového veku podľa možností ekonomiky. Treba ho preto ústavne zafixovať na neudržateľnej hranici. Pozor, existuje možnosť, že dôchodok bude taký nízky, že si to štát stále bude môcť dovoliť. Treba zaviesť plošné minimum nadviazané na platy, ktoré budú pri nedostatku pracovných síl rýchlo rásť. Až takto budete mať istotu nedostatku produktívnych ľudí, pre ktorých nebude mať zmysel platiť odvody, ale ústavne zabetónujete množstvo dôchodcov so svižne rastúcimi penziami. Hotovo, už len počkať.


Japonská vládnuca strana chce silnejšiu a útočnejšiu protiraketovú obranu

Krajina bola od druhej svetovej vojny zameraná najmä na sebaobranu.

TOKIO. Japonská vládnuca strana vo štvrtok vyzvala na vyzbrojenie krajiny modernejším a útočnejším vojenským arzenálom, ktorý by umožňoval zasiahnuť nepriateľské ciele strelami s plochou dráhou letu. Krok by bol ďalším uvoľnením vojenského postoja krajiny, ktorý je od skončenia druhej svetovej vojny zameraný iba na sebaobranu. Rada Liberálnodemokratickej strany (LDP) pre obrannú politiku požaduje, aby vláda bezodkladne začala analyzovať spôsoby posilnenia potenciálu Japonska protiraketovým systémom THAAD, na ktorého rozmiestnení v Južnej Kórei sa nedávno dohodol Soul so Spojenými štátmi. Rada argumentuje "novou úrovňou hrozby" zo strany KĽDR. Japonsko by sa podľa predkladaného návrhu malo tiež usilovať o modernizáciu dvoch už existujúcich protiraketových systémov SM-3 a PAC-3. Japonsko je v danej oblasti obmedzované svojou pacifistickou ústavou a v prípade ohrozenia sa spolieha na americký "jadrový dáždnik", ako aj 50-tisíc amerických vojakov umiestnených v krajine.


Pod Mostom SNP vzniká multimediálny pamätník obetiam holokaustu (foto)

Bude pripomienkou bratislavských obetí druhej svetovej vojny.

BRATISLAVA. Pod Mostom SNP inštalujú multimediálny pamätník obetiam holokaustu. V časti podchodu pod mostom by sa mali premietať mená približne desaťtisíc bratislavských obetí zo židovskej komunity. Druhú časť expozície bude tvoriť projekcia historických fotografií s popisom, ktoré priblížia dejiny židovskej komunity v Bratislave. Návštevníci budú môcť absolvovať virtuálnu prehliadku historickým Rybným námestím.


Peking podporí ekonomiku Blízkeho východu

Čína už dlhší čas posilňuje svoj vplyv v regióne.

PEKING. Čínsky prezident Si Ťin-pching prisľúbil krajinám Blízkeho východu úvery a humanitárnu pomoc za viac než 23 miliárd dolárov (19,51 miliardy eur) s cieľom podporiť ekonomiku regiónu. Čína tak pokračuje v zvyšovaní svojho vplyvu v oblasti, z ktorej si zabezpečuje väčšinu svojich energetických potrieb. Čínsky prezident Si Ťin-pching na stretnutí s predstaviteľmi krajín Blízkeho východu povedal, že Sýria, Jemen, Jordánsko a Libanon dostanú od Číny humanitárnu pomoc vo výške 91 miliónov dolárov, uviedla agentúra AP. Ďalších 151 miliónov dolárov poskytne Peking na iné humanitárne projekty v regióne. Najväčší balík, 23 miliárd dolárov, vyčlení Čína na finančnú a hospodársku spoluprácu. Čína už dlhší čas posilňuje svoj vplyv v regióne, čiastočne pre ekonomické dôvody a čiastočne s cieľom oslabiť vplyv USA a Európy v tejto oblasti. Saudská Arábia bola minulý rok druhým najväčším zdrojom ropy pre Čínu a od začiatku tohto roka sa k nej pridal Irak, ktorý sa v oblasti dodávok do Číny zaradil na 3. miesto. Blízky východ je okrem toho dôležitou súčasťou aj čínskeho projektu prepojenia Číny s ďalšími regiónmi sveta prostredníctvom siete prístavov, železníc a ekonomických zón známeho ako Belt and Road.


Šampionát v púšti? Toto nedomysleli, bolo to ako v saune, kritizujú Holanďanky

Anouska Kosterová mala na MS v cyklistike v Katare nepríjemný pád, zapríčinila ho vyčerpanosť z horúčavy.

DAUHA. Zo svetového šampionátu v cestnej cyklistiky ubehli prvé štyri disciplíny a ozývajú sa hlasy, že Medzinárodná cyklistická únia (UCI) riadne zariskovala s konaním tohto elitného podujatia v horúcej klíme pri Perzskom zálive. Kritika prišla najmä od aktérok tímovej časovky žien, keďže nedeľňajšie preteky v katarskej Dauhe sa konali v 38-stupňovom teple a extrémne suchom vzduchu. A to UCI posunula začiatok majstrovstiev sveta o tri týždne oproti tradičnému dátumu a pred šampionátom zriadila špeciálnu skupinu štyroch lekárskych expertov, ktorí pravidelne monitorujú počasie v dejisku a cyklistom ponúkli brožúru s názvom "Ako zdolať teplo a vyhnúť sa dehydratácii." Zrejme najhoršie v nedeľňajšej tímovej časovke dopadla Holanďanka Anouska Kosterová z tímu Rabobank Liv, ktorá v dôsledku vysokých teplôt nezvládla časť svojej jazdy, narazila do bariéry, preletela cez riadidlá bicykla a riadne sa doudierala na tvári aj ramenách. Napriek tomu bola schopná dokončiť preteky, hoci jej tím skončil beznádejne posledný. "Ak si predstavím, koľko úsilia nás to všetkých stálo, tak náš výsledok je nočnou morou. Som však hrdá na svoje kolegyne v tíme a už mám aj úsmev na tvári," napísala Kosterová na twitteri. S tvrdou kritikou vyšla ďalšia členka tímu Rabobank Liv Roxane Knetemannová. "Toto UCI nedomyslela. Náročné podmienky, v ktorých sme súťažili, nedávajú zmysel. Bolo to ako v saune," skonštatovala Knetemannová. Ďalšia holandská hviezda z tímu Rabobank Liv, tohtoročná olympijská víťazka aj majsterka Európy v pretekoch s hromadným štartom Anna van der Breggenová, podotkla: "Bola to kombinácia obrovskej únavy vo veľkom teple. Keď som zbadala Anousku, ako vyzerá, bola som rada, že vôbec prešla cieľovou čiarou. Nikdy predtým som nejazdila v takej horúčave a suchom vzduchu. V takom počasí idete na absolútny limit a potom len čakáte, čo na to odpovie vaše telo." Po nedeľňajších pretekoch nezostali ticho ani ďalšie dve holandské pretekárky, ktorým pre zmenu zavesili na krk zlaté medaily. Ellen van Dijková a Chantal Blaaková boli členkami víťaznému družstva Boels Dolmans, ale to im nebránilo kriticky zareagovať. "Také teplo môže byť nebezpečné pre naše pľúca. Už po 20 minútach pretekov sme boli prehriate. Tak či onak, konečný výsledok bol pre nás dobrý a máme svetový titul," skonštatovali Van Dijková a Blaaková. Preteky mužov aj s obhajcom titulu Petrom Saganaom sú v Katare na programe v nedeľu.


Rezník odmietol obvinenia z čistiek v spravodajstve RTVS

Podľa Chuguryana sa práca prepustených redaktorov nezhodovala so štatútom RTVS.

BRATISLAVA. Rozhlasu a televízii Slovenska (RTVS) nehrozia žiadne čistky, cenzúra ani normalizácia. V piatok o tom ubezpečil generálny riaditeľ RTVS Jaroslav Rezník, podľa ktorého redaktori spravodajstva môžu pracovať slobodne, nie je na nich vyvíjaný žiaden politický nátlak. „Obvinenia odmietam v plnom rozsahu,“ vyhlásil Rezník. Zároveň informoval, že vedenie RTVS začína intenzívne komunikovať s redaktormi spravodajstva, pričom oslovilo skúsených zamestnancov RTVS, aby prijali pozíciu interných mediátorov medzi redaktormi a vedením. „V priebehu pár dní by to mohlo situáciu upokojiť,“ myslí si Rezník. Výzva pracovníkov spravodajstva na zmeny v RTVS nie je podľa neho ničím podložená, spochybňovanie verejnoprávnosti odmietol. „Mám pocit, ako by niekto aktívne vrážal klin medzi vedenie RTVS a redaktorov,“ konštatoval, no toto tvrdenie nechcel špecifikovať. Verejnoprávnosť RTVS na tlačovej besede obhajovali aj riaditeľ rozhlasovej Sekcie programových služieb Michal Dzurjanin, riaditeľ Sekcie spravodajstva a publicistiky Vahram Chuguryan, šéfka televízneho spravodajstva a aktuálnej publicistiky Hana Lyons a šéfka rozhlasového spravodajstva a aktuálnej publicistiky Petra Stano Maťašovská. Hana Lyons, ktorá minulý týždeň prepustila štyroch externých redaktorov, podľa vlastných slov všetkým individuálne vysvetlila dôvody svojho rozhodnutia. Pripomenula pritom, že predchádzajúce vedenia verejnoprávnej televízie a rozhlasu prepustili stovky ľudí, no takýto mediálny ohlas to nevyvolalo. Podľa Chuguryana sa práca prepustených redaktorov nezhodovala so štatútom RTVS, menovite sa však nechcel vyjadriť. Dzurjanin vyslovil presvedčenie, že redakcia spravodajstva odvádza kvalitnú prácu, odstránenie nedostatkov je však internou vecou RTVS. „Ak máme zodpovedať za obsah vysielania, musíme mať možnosť ovplyvňovať personálnu politiku,“ vyhlásil s tým, že „to robia len v minimálnej miere“. Desiatky najmä rozhlasových, ale aj televíznych tvorcov a ďalších pracovníkov verejnoprávneho RTVS vyjadrili podporu svojim kolegom zo spravodajstva. Urobili tak v otvorenom liste, ktorý podpísalo 46 pracovníkov z rôznych zložiek RTVS. Zdôrazňujú, že nie sú v RTVS zvyknutí a ani si nechcú zvykať na „umlčiavanie kritických hlasov, degradovanie na nižšie pozície, vyhrážanie sa žalobami, vyvíjanie tlaku na ‘dobrovoľný‘ odchod zo zamestnania, prepúšťanie bez porušenia pracovnej disciplíny, ohováranie a znevažovanie v médiách, pretláčanie nepravdivých alebo neoverených informácií do spravodajských výstupov“.


Ako sa zmení tabuľka po odstúpení Myjavy? Slovan si výrazne polepší

Náskok Žiliny sa zníži. Manko bratislavského Slovana sa dokonca scvrkne až o päť bodov.

BRATISLAVA. "Žilina by sa musela poraziť sama, aby nezískala titul. Hráči aj vedenie sú pripravení a vedia, že nemôžu poľaviť," uviedol na začiatku tohto týždňa Ivan Kozák, prezident Únie ligových klubov, pre televíziu 213. Futbalisti Žiliny mali famóznu jeseň. Získali rekordný počet bodov, strelili rekordný počet gólov. Pred druhou Podbrezovou mali náskok dvanástich bodov, tretí Slovan Bratislava dokonca strácal až sedemnásť bodov. Po odstúpení Spartaka Myjava k 1. januáru sa ale situácia zmení. A najviac si z tejto trojice polepší práve bratislavský klub. Vedenie Spartaka Myjava v stredu oznámilo, že k spomenutému dátumu už mužstvo nebude súčasťou Fortuna ligy. „Naše rozhodnutie je definitívne a nemenné, odchádzame z profesionálneho futbalu,“ povedal Pavel Halabrín, šéf klubu. Ivan Kozák následne uviedol, že všetky výsledky Myjavy by boli anulované a v praxi by sa klub stal vypadávajúcim z najvyššej súťaže. Rozhodnutie Myjavy neteší najmä hráčov Žiliny, ktorí získali proti Myjave najviac bodov zo všetkých klubov vo Fortuna lige. Anulovanie výsledkov pomôže obom žilinským prenasledovateľom - strata Podbrezovej sa zníži o dva body (z dvanástich bodov na desať), manko Slovana dokonca o päť (zo sedemnástich na dvanásť). Odstúpenie Myjavy najviac pomôže trom klubom - majstrovskému Trenčínu, Zlatým Moravciam a Senici. Ani jeden z nich proti Myjavčanom nebodoval. Zo situácie ale vyťažia aj poslední Prešovčania. Keďže Myjava bude v pozícii vypadávajúceho, z ligy by nemal zostúpiť už nik iný.


Litva považuje atómovú elektráreň v Bielorusku za hrozbu

Podľa zákonodarcov zariadenie predstavuje hrozbu pre životné prostredie, kvalitu života i zdravie verejnosti.

VILNIUS. Litva vyhlásila, že bieloruská atómová elektráreň vo výstavbe predstavuje hrozbu pre túto pobaltskú republiku. Litovskí zákonodarcovia vo štvrtok odhlasovali, že zariadenie ležiace približne 50 kilometrov od hlavného mesta Vilnius predstavuje hrozbu pre životné prostredie, kvalitu života i zdravie verejnosti, informuje agentúra AP. Litovský premiér Saulius Skvernelis záležitosť označil za "jedno z najväčších ohrození pre našu krajinu" s tým, že výstavba elektrárne Astravec (Ostrovec) nespĺňa medzinárodné normy. Počas výstavby tohto komplexu, ktorá sa začala v roku 2001, si stavebné práce vyžiadali niekoľko obetí a incidentov. Elektráreň majú otvoriť koncom tohto roku alebo v roku 2018. Námestníčka bieloruského ministra životného prostredia Ilja Malkinová vyhlásila, že výstavba elektrárne bude pokračovať. Litva zatvorila svoju jedinú atómovú elektráreň po tom, ako v roku 2004 vstúpila do Európskej únie.


Ukončila sériu prehier. Senica získala v Trnave bod, ale ostala posledná

Rozhodovali: Ziemba - Pozor, Galo, ŽK: Tavares, Lovat - Cvek, Klapan, Sulley, El Moudane, 1809 divákov Trnava: Rusov - Diogo, Menich, Mitrea, Lovat - Oršula (57. Mihálek), Halilovič, Tešija, Dangubič (83. Kelemen) - Sobczyk, Tavares Senica: Vorel - Totka, Didiba, Dias, Favaro Amaral, de Assis - Klapan, Cvek - Castaňeda (81. Ramirez), El Moudane, Sulley (67. Akinyoola) TRNAVA. Futbalisti Spartaka Trnava iba remizovali s FK Senica 0:0 v stredajšej predohrávke deviateho kola Fortuna ligy. Domáci mali počas celého duelu viacero veľmi dobrých šancí na skórovanie, ale všetky zostali nevyužité. Senická defenzíva, ktorá predtým v ôsmich dueloch dostala dvadsať gólov, zostala tentoraz bez inkasovaného zásahu. Seničania síce v stredu ukončili sériu troch prehier a získali v Trnave bod, napriek tomu zostávajú na poslednom dvanástom mieste fortunaligovej tabuľky s piatimi bodmi. Trnavčania si tiež pripísali jeden bod do tabuľky a dostali sa na štvrtú priečku. Ricardo Chéu, tréner Trnavy: "Dnes chcelo vyhrať iba jedno mužstvo a to bola Trnava. My sme sa snažili o víťazstvo, kým Senica prišla po bod a nakoniec ho aj získala. Seničania nevystrelili ani raz na bránu, kým my sme sa snažili hrať útočne a vytvorili sme si aj niekoľko šancí a dokonca aj niekoľko veľmi dobrých šancí. Žiaľ, takýto je futbal, my sme chceli hrať, ale na našom výkone sa podpísala aj únava, pretože sme mali o jeden deň menej na prípravu a navyše sme mali v nohách nedeľňajší zápas na Slovane, kde sme polčas hrali oslabení. Zdôrazňujem, že Trnava nebude hrať na nerozhodné výsledky." Michal Ščasný, tréner Senice: "Po taktickej stránke sme odohrali veľmi dobrý zápas. Trnavu sme nepúšťali do medzihry. Trnava iba rotovala lopty z jednej strany na druhú a hrozila len zo štandardných situácií. Bod určite berieme, zaslúžili sme si ho, len ma mrzí, že z brejkových situácii sme nevyťažili lepšiu šancu, alebo že finálnu prihrávku riešime zlým spôsobom. Na tom musíme stále pracovať."


Počet obetí bombových útokov v centre Mogadiša vzrástol na 45

Hovorca islamistickej skupiny aš-Šabáb uviedol, že jej bojovníci zabili 35 vojakov.

MOGADIŠO. Počet obetí dvojice bombových útokov, ku ktorým došlo v piatok večer v centre somálskej metropoly Mogadišo, miestne úrady v sobotu výrazne zvýšili na najmenej 45 mŕtvych. Informovala o tom agentúra Reuters. V centre Mogadiša vybuchli v piatok dve autá naložené výbušninami, po ktorých nasledovala streľba medzi militantami a príslušníkmi bezpečnostných zložiek. Jeden útok sa odohral pred prezidentským palácom a druhý pred neďalekým hotelom. K zodpovednosti sa prihlásila militantná islamistická skupina aš-Šabáb. "Bilancia obetí výbuchov zo včerajšieho večera sa zvýšila na 45 mŕtvych a 36 ďalších utrpelo zranenia," povedal pre Reuters vysokopostavený vládny predstaviteľ, ktorý si neželal byť menovaný. Hovorca skupiny aš-Šabáb uviedol, že jej bojovníci zabili 35 vojakov, pričom o život prišli aj piati útočníci vrátane dvoch vodičov. Skupina spojená s teroristickou sieťou al-Káida bojuje za zvrhnutie somálskej vlády a nastolenie prísnej podoby islamu v krajine tzv. Afrického rohu. Počas vyše desaťročného povstania zabili príslušníci aš-Šabábu tisíce Somálčanov i stovky ľudí v susedných východoafrických štátoch. Vlani v októbri si bombový útok v Mogadiše vyžiadal životy viac než 500 ľudí. K činu sa neprihlásila žiadna skupina, podľa somálskych predstaviteľov však člen bunky páchateľov vypovedal o zodpovednosti aš-Šabábu.


Škoda predstavila ďalšie SUV. Volá sa Kamiq a na našich cestách ho nestretnete

Auto je trochu dlhšie ako európsky Karoq a má cieliť na mladšiu klientelu.

PEKING. Nové mestské SUV automobilky Škoda Auto určené iba pre čínsky trh ponesie názov Kamiq. Nový model slávnostne predstavili na českom veľvyslanectve v Pekingu. Na čínskom trhu pôjde už o tretie SUV v ponuke Škody a nebude posledné. Kamiq bude mať benzínový motor s objemom 1,5 litra a výkonom 110 koní. Na dĺžku auto meria 4,39 metra, široké je 1,78 metra a má výšku 1,59 metra. Rázvor kolies je oproti Karoqu menší, má 2,61 metra. Nové SUV bude dostupné iba so šesťstupňovou automatickou prevodovkou. Čínska Škoda pripomína svoj európsky derivát Karoq. Tvary svetlometov s kryštalickými prvkami plynule prechádzajú do masky chladiča, čo modelu Kamiq dodáva podľa Škody robustný vzhľad. Športový tvar potom podtrhuje ostro rezaná línia na bokoch vozidla. Zadné svetlá zasahujú hlboko do bokov vozidla, vďaka čomu auto pôsobí opticky širšie. Cieľovou skupinou modelu Kamiq sú podľa automobilky mladí zákazníci žijúci v mestách, ktorí sa svojho digitálneho životného štýlu nechcú vzdať ani pri jazde autom a vyžadujú moderné riešenie konektivity. Kamiq presne takýmto systémom disponuje. Jednou z jeho technologických predností je hlasové ovládanie od firmy iFlytek, ktorá podľa Škody patrí k popredným ázijským dodávateľom zariadení na báze umelej inteligencie. Softvér rozumie regionálnym čínskym dialektom a je dokonca schopný sa automaticky naučiť individuálnu a lokálnu výslovnosť. Na čínskom trhu momentálne predstavuje podiel SUV z celkových predajov značky Škoda viac ako 30 percent. Čína je najväčším trhom značky, ktorý prispieva viac ako štvrtinou k celosvetovému počtu vozidiel dodaných zákazníkom. V minulom roku zvýšila Škoda počet dodávok vozidiel v Číne o 2,5 percenta na 325-tisíc kusov. Rok 2017 je tiež najúspešnejším rokom v histórii značky Škoda na čínskom trhu od jej opätovného vstupu v roku 2007. Popri Škode Kamiq sa už na tamojšom trhu predávajú ďalšie dve SUV - predĺžená verzia Karoq L a Kodiaq. Čoskoro do ponuky ešte pribudne Kodiaq GT.


Britský politológ: Konzervatívci sa vrátia k moci s nadpolovičnou väčšinou

Podľa Haytona viedli teroristické útoky k väčšiemu zameraniu sa na otázky bezpečnosti.

LONDÝN, BRATISLAVA. Napriek tomu, že labouristi mali dobrú predvolebnú kampaň a výrazne zlepšili svoje postavenie v prieskumoch verejnej mienky, britský politológ z University of Leeds Richard Hayton očakáva, že konzervatívci sa vrátia k moci s nadpolovičnou väčšinou. "Hrozné útoky v Manchestri a v Londýne viedli k väčšiemu zameraniu sa na otázky bezpečnosti v kampani, než to zvyčajne pri takýchto voľbách v Spojenom kráľovstve býva. Nie je však jasné, či to voličov ovplyvní pri hlasovaní," povedal Hayton pre TASR. Domnieva sa, že práve téma bezpečnosti mohla ešte viac posilniť predsudky ľudí tak voči Therese Mayovej ako líderke Konzervatívnej strany, ako aj voči šéfovi labouristov Jeremymu Corbynovi. "Tí, ktorí sú skeptickí voči Corbynovým minulým vyjadrenia o takýchto otázkach, sa stále domnievajú, že nie je schopný účinne reagovať na hrozbu ako premiér. Mayovej oponenti zase poukazujú na skutočnosť, že ako ministerka vnútra šesť rokov predtým, než sa stala premiérkou, bola zodpovedná za tieto záležitosti. Mayová sa taktiež stala terčom kritiky preto, lebo od roku 2010 sa znížil počet policajtov, zatiaľ čo labouristi sľubujú zvýšenie ich počtu o 10-tisíc," zdôvodnil svoje tvrdenie politológ. Vo štvrtok sa konajú v Spojenom kráľovstve Veľkej Británie a Severného Írska parlamentné voľby.


Dôvera k médiám je v Česku rekordne nízka, neveria im mladí dospelí ani voliči ľavice

PRAHA/BRNO. Novinám a časopisom verí len tretina Čechov, televízii o dve percentá viac, rádiám 45 percent. Podľa štúdie Masarykovej univerzity v Brne vyčítajú čitatelia novinárom predovšetkým to, že sú príliš bulvárni - a takisto podplatiteľní. Informoval o tom vo štvrtok na svojom portáli Český rozhlas (ČRo).V marci 2004 dve tretiny opýtaných Čechov agentúre CVVM uviedli, že veria tomu, čo vidia a počujú v televíznych správach. Vlani v októbri odpovedala na túto otázku kladne iba tretina ľudí. Ostatné masmédiá strácajú dôveru verejnosti len o trochu pomalšie. Príčiny poklesu dôvery hľadala Masarykova univerzita a venovala tomu štúdiu, ktorú zverejnili Václav Moravec, Marína Urbaníková a Jaromír Volek. Podľa štúdie sú niektoré príčiny súčasnej krízy žurnalistiky jasné, niektoré odborníci "len tušia". Jednotlivé prejavy úpadku žurnalistiky v čase jej najväčšej technologickej explózie súvisia s dvojitou stratou dôvery - klesá nielen dôvera verejnosti voči práci novinárov, respektíve spravodajských médií, ale súčasne narastá aj skepsa samotných novinárov voči súčasnému smerovaniu spravodajských médií, uvádza sa v štúdii. Výskumníci analyzovali prieskumy verejnej mienky z rokov 2004 a 2016. Podľa výsledkov nastal prudký pokles dôvery najmä u najmladšej sledovanej skupiny, teda u mladých dospelých vo veku 18 až 29 rokov. Pred 13 rokmi médiám neverilo 18 percent týchto mladých ľudí, vlani už nadpolovičná väčšina.Nedôvera voči médiám sa čoraz častejšie spája s dvoma ďalšími faktormi: s nízkym vzdelaním a so "slabou konzumáciou", teda s tým, ako často respondenti skutočne sledujú nejaké médium. V súčasnosti teda nedôverujú médiám konzumenti s najnižším formálnym vzdelaním, u nich narástla nedôvera najvýraznejšie - z 19 percent na 49 percent.Vôbec najčastejšia je nedôvera voči médiám medzi nezamestnanými a nízkopríjmovými skupinami obyvateľstva. "Novinári pracujúci pre 'veľké médiá' sú vnímaní ako tí, čo stoja na strane úspešných ľudí," uvádza sa v štúdii. Nedôveru voči médiám majú podstatne častejšie voliči ľavice, ktorí sú zároveň v populácii mierne početnejší. Novinári sú navyše vnímaní ako súčasť establishmentu. Avšak je tu aj ďalší pozorovaný jav: medzi samotnými novinármi je ľavicová politická orientácia pomerne zriedkavá, novinári sú skôr zástancami stredopravicovej liberálnej ideológie.V českom verejnom mediálnom priestore teda stále trvá hodnotová asymetria. Ľavicovo orientovaní ľudia majú podľa štúdie pocit, že ich záujmy sú nedostatočne reprezentované, a logicky reagujú silnejšou nedôverou aj voči novinárskej profesii. Českí novinári vynaložili veľa profesijných síl na podporu nového politického režimu, s ktorým podstatná časť žurnalistov spojila svoje kariéry aj životy. Ich silné stotožnenie sa s budovaním pluralitnej demokracie sa však postupne začalo vzďaľovať od väčšinovej populácie, v ktorej narastala nespokojnosť z nerealizovaných očakávaní a nenaplnených sľubov. Mediálni konzumenti vnímali novinárov v prvom ponovembrovom desaťročí ako ľudí, ktorých mali na svojej strane; potom sa však toto vnímanie zmenilo.Najnovšie údaje ale ukazujú, že v posledných rokoch sa situácia vyrovnáva: od roku 2003 výrazne ubudlo novinárov, ktorí sa hlásia k pravici. Respondenti odpovedali aj na otázku, ako si predstavujú typického novinára. A medzi negatívnymi prívlastkami uviedli bulvárnosť - tak označila žurnalistov takmer polovica populácie.Takmer polovica obyvateľstva pokladá novinárov za nezávislých, teda oligarchizáciu českých médií nepovažujú Česi za ohrozenie novinárskej autonómie, napísali autori štúdie."Stabilný je aj podiel respondentov, ktorí vidia novinárov ako podplatiteľných. Je to stále druhý najnegatívnejší prívlastok spájaný s obrazom novinárov," dodali autori, ktorých citoval portál Českého rozhlasu.Podľa výskumníkov je drastický prepad dôvery voči spravodajským médiám možné pozorovať aj v mnohých západných krajinách s rozvinutou demokraciou. Médiá a ich novinári tam strácajú pozíciu obhajcov ľudí v núdzi a pozíciu strážcov demokracie, uzavreli experti v štúdii.


Militanti z Talibanu zabili 11 policajtov a ukradli zbrane

Útok páchateľovi na kontrolné stanovište v afganskej provincii Baglán stál život až 21 ľudí.

KÁBUL. Útoky militantov v Afganistane si vyžiadali najmenej 21 mŕtvych. Medzi nimi je aj jedenásť policajtov, ktorí zomreli po tom, ako páchatelia zaútočili na kontrolné stanovište v provincii Baglán. Zástupca tamojších úradov uviedol, že prípad, pri ktorom ďalších päť policajtov utrpelo zranenia, sa stal v pondelok večer. Dodal, že militanti takisto ukradli všetky zbrane a muníciu. Pondelňajší útok v provincii Samangán na miestne provládne milície si vyžiadal štyroch zranených a desať mŕtvych, medzi nimi je aj jedna žena. K zodpovednosti za oba incidenty sa prihlásilo hnutie Taliban.


Djokovič postúpil po šiesty raz do finále Wimbledonu

Obhajca titulu zdolal v štyroch setoch Španiela Bautistu-Aguta

BRATISLAVA. Srb Novak Djokovič si po roku opäť zahrá vo finále dvojhry mužov na treťom grandslamovom turnaji sezóny Wimbledone. V úvodnom piatkovom semifinále si svetový hráč číslo 1 a zároveň obhajca trofeje Djokovič poradil so Španielom Robertom Bautistom-Agutom (31.) 6:2, 4:6, 6:3, 6:2. Víťaz postúpil do šiesteho wimbledonského finále a zahrá si o piaty miestny titul. Ak sa to zverencovi Mariána Vajdu a dočasne aj Gorana Ivaniševiča podarí, vyrovná zápis legendárneho Švéda Björna Borga. Rekordérom v počte wimbledonských triumfov je Roger Federere s ôsmimi. Zápas trval 2:48 h a Djokovič v ňom premenil 5 z 8 brejkových príležitostí a nastrieľal 42 víťazných úderov popri 29 nevynútených chybách. V závere Djokovič potreboval päť mečbalov pri svojom podaní, kým si zakričal a víťazne zdvihol ruky nad hlavu. "Nole" prehral iba druhý set v šiestich zápasoch na tohtoročnom Wimbledone. Prvý mu vzal v zápase 3. kola Poliak Hubert Hurkacz. Srbský tenista vylepšil svoju zápasovú bilanciu na Wimbledone, kde hrá pravidelne od roku 2005, na 71-10. Jeho súperom vo finále bude Roger Federer, ktorý neskôr v druhom semifinále zdolal Rafaela Nadala. "Plním si ďalší z mojich snov. Musel som však o to tvrdo bojovať, Roberto sa postupne adaptoval na podmienky. Duel sa zlomil v treťom sete, teší ma, že som ho rozhodol v môj prospech. Aj ja rád sledujem rivalitu Federer - Nadal, aspoň časť stretnutia si pozriem," povedal Djokovič v prvej televíznej reakcii. Roberto Bautista-Agut si zahral v semifinále na grandslamovom turnaji po prvý raz. Maximom 31-ročného Španiela (22. v rebríčku ATP) predtým na "veľkej štvorke" bolo štvrťfinále z tohtoročného Australian Open v Melbourne. "Myslím si, že v treťom sete som si zaslúžil viac. Bola to najlepšia pasáž súboja, obaja sme hrali veľmi dobre. Vo všeobecnosti som spokojný s mojím vystúpením na turnaji," povedal Španiel, ktorý hral v Londýne ako nasadená dvadsaťtrojka. Pred začiatkom tejto sezóny avizoval 32-ročný rodák z Belehradu útok na tzv. kalendárny grandslam, teda víťazstvá na všetkých štyroch turnajoch veľkej štvorky v jednom roku. To sa zatiaľ naposledy podarilo Austrálčanovi Rodovi Laverovi v roku 1969. Tento cieľ Djokovič už v aktuálnej sezóne nesplní. Po triumfe na Australian Open v Melbourne neuspel na Roland Garros v Paríži, kde zastavil jeho víťazné ťaženie Rakúšan Dominic Thiem tesne pred bránami finále. Novak Djokovič (Srb.-1) - Roberto Bautista-Agut (Šp.-23) 6:2, 4:6, 6:3, 6:2


Košice zvíťazili nad Pardubicami a ovládli prípravný turnaj pred tipsportligovou sezónou

PARDUBICE. Hokejisti HC Košice sa stali víťazmi Memoriálu Zbyňka Kusého v Pardubiciach. V piatkovom finále zdolali domáce HC Dynamo 5:3. finále: HC Dynamo Pardubice - HC Košice 3:5 (1:1, 0:2, 2:2) Góly: 20. Látal, 57. Mandát, 59. Tybor - 20. Vrábeľ, 27. Haščák, 37. Haščák, 58. Majdan, 60. Chovan


Pellegrini chce spolu s veľkými podnikmi hľadať opatrenia na podporu ekonomiky

Vláda chce pripraviť balík opatrení, ktoré podporia hospodársky rast.

BRATISLAVA. Vláda chce v spolupráci s veľkými podnikmi a sociálnymi partnermi pripraviť balík opatrení, ktoré majú podporiť hospodársky rast. Uviedol to po stredajšom rokovaní vlády premiér Peter Pellegrini. Podľa neho sa má začiatkom septembra uskutočniť rokovanie predstaviteľov vlády so zástupcami veľkých firiem a tripartity, kde by mali konkrétne návrhy prediskutovať. Táto iniciatíva má byť reakciou na dáta zo Štatistického úradu SR, podľa ktorých rast slovenského hospodárstva v druhom kvartáli výrazne spomalil. Spomaľovanie hospodárskeho rastu pritom potvrdzujú aj aktuálne odhady Rady pre rozpočtovú zodpovednosť, podľa ktorých by malo hospodárstvo Slovenska v tomto roku medziročne stúpnuť iba o 2,6 percenta, kým ešte v júni tohto roka výbor pre makroekonomické prognózy na rezorte financií prognózoval rast na úrovni 3,5 percenta. „Cyklické ochladzovanie slovenskej ekonomiky zosilňuje vplyvom slabšieho zahraničného dopytu, a to z dôvodu pokračujúcich obchodných vojen a negatívnych vyhliadok vyjednávaní o brexite,“ konštatovala rozpočtová rada.Horší vývoj hospodárstva sa pritom podpíše aj na vývoji verejných financií. Minister financií Ladislav Kamenický už vyzýval svojich kolegov vo vládnom kabinete, aby vo svojich kapitolách začali šetriť. Premiér Peter Pellegrini v tejto súvislosti iba zopakoval slová ministra financií, že vzhľadom na oslabenie hospodárskeho rastu môže byť problém plánovaný vyrovnaný rozpočet v tomto roku dodržať. „Budeme veľmi intenzívne rokovať a budeme čakať na septembrovú prognózu,“ dodal s tým, že na základe aktuálnych odhadov bude potom vláda prijímať ďalšie rozhodnutia.


Lubyová považuje svoj prvý školský rok za úspešný

Rezort školstva má schválené štyri významné zákony a novely, reforma sa rozbieha.

BRATISLAVA. Ministerka školstva, vedy, výskumu a športu Martina Lubyová hodnotí svoj prvý školský rok, počas ktorého viedla rezort, za úspešný. Čo sa týka eurofondov, máme splnenú domácu úlohu. Všetko je prevyhlásené alebo pripravené na prevyhlásenie po validácii. Ako doplnila, vždy sa treba snažiť byť ešte lepší a rýchlejší, a v novom školskom roku sa to bude snažiť dodržiavať. "Bol to taký raketový štart, snažili sme sa šprintovať od prvej chvíle, aby sa nám podarilo sanovať situáciu v eurofondoch, aby sa nám podarilo urobiť Národný program rozvoja výchovy a vzdelávania (NPRVaV), ale aj aby sme nahodili prvé reformy," skonštatovala ministerka. Zároveň si myslí, že v tomto smere bol jej rezort úspešný. "Čo sa týka eurofondov, máme splnenú domácu úlohu. Všetko je prevyhlásené alebo pripravené na prevyhlásenie po validácii. Čo sa týka Národného programu rozvoja výchovy a vzdelávania, ten je prijatý a zafinacovaný. Pokiaľ ide o nastavenie nových pravidiel, máme schválené štyri významné zákony a novely - dve v oblasti vysokého školstva, regionálneho školstva a školský zákon," povedala ministerka. Lubyová si nemyslí, že by pracovala pomalým tempom. "Máme prijaté zákony, ktoré predtým nikto nedokázal roky predložiť," poznamenala s tým, že sa týkajú napríklad akreditačnej agentúry či kvality vysokých škôl. Podľa nej ide "o historické míľniky". Lubyová si však klasickú známku za prvý školský rok nedala. Ako uviedla, je to preto, lebo "má radšej slovné hodnotenie." Školský rok 2017/2018 priniesol v školstve na Slovensku niekoľko zmien a opatrení. Vlani bol navýšený rozpočet na učebnice o jeden milión eur. "V roku 2018 sa nám podarilo navýšiť rozpočet na učebnice v sume štyri milióny eur. Okrem množstva reedícií sme do škôl distribuovali aj nové učebnice Prírodovedy pre tretí ročník základných škôl, vrátane škôl s vyučovacím jazykom maďarským," priblížilo ministerstvo školstva. Vlani rezort školstva rozdelil 5,7 miliónov eur na výstavbu a rekonštrukciu telocviční. Pre tento rok to bude ďalších deväť miliónov eur. Prostredníctvom dotácií v rámci programov pre mládež ministerstvo prerozdelilo vyše 2,3 miliónov eur pre mládežnícke organizácie. Jedným z kľúčových opatrení prijatých v tomto školskom roku je Národný program rozvoja výchovy a vzdelávania. Vláda schválila tento dokument, ktorý určuje smerovanie slovenského školstva na nasledujúcich desať rokov a zároveň uložila ministerke školstva plniť jednotlivé opatrenia, ktoré sú v ňom uvedené. Národný program venuje osobitnú pozornosť trom prierezovým témam. Ide napríklad o rozvoj systému ďalšieho vzdelávania v rámci celoživotného vzdelávania, integráciu a inklúziu marginalizovaných rómskych komunít a žiakov zo sociálne znevýhodneného prostredia i prepojenie systému výchovy a vzdelávania s potrebami ekonomiky a trhu práce. Dokument sa zaoberá aj financovaním pedagogických zamestnancov v školstve. Rezortu sa legislatívne podarilo doriešiť aj otázku určovania počtu žiakov osemročných gymnázií. Po novom bude ministerstvo určovať záväzný počet žiakov, ktorých bude možné prijať do prvého ročníka s prihliadnutím na záujem o osemročné štúdium v každom kraji. Konečné počty žiakov rozpošle okresným úradom v sídle kraja, ktoré počty určené ministerstvom prerozdelia na príslušné gymnáziá. Ministerstvo bude mať kompetenciu schváliť, resp. upraviť navrhované prerozdelenie.


Kúpele pre vojakov v Piešťanoch prešli rekonštrukciou

Profesionálni vojaci môžu po novom využiť viac procedúr.

BRATISLAVA. Vojenský kúpeľný ústav v Piešťanoch prešiel výraznou rekonštrukciou. Ako agentúru SITA informovala hovorkyňa ministerstva obrany Danka Capáková, cieľom rekonštrukcie bolo v rámci zlepšovania sociálnej a zdravotnej starostlivosti o vojakov zvýšiť kvalitu ponúkaných služieb. Profesionálni vojaci tak môžu po novom využiť viac procedúr v zmodernizovaných priestoroch. Ako ďalej uvádza rezort obrany, výraznou rekonštrukciou hotela Granit v Piešťanoch prešli najmä priestory kúpeľnej starostlivosti, a to prostredníctvom prestavby a redizajnu rehabilitačného bazéna a zrkadliska. Novinkou je tiež kryté a vyhrievané prepojenie medzi vonkajším a vnútorným bazénom, ako aj vyšší počet ponúkaných procedúr. "Výraznou obnovou prešli aj ubytovacie priestory a vybavenie kuchyne, chodieb, ako aj hotelových izieb," podotkla hovorkyňa.S rekonštrukciou hotela Granit Piešťany začala HOREZZA, akciová spoločnosť patriaca pod rezort obrany v decembri 2018, aktuálne je už zariadenie vojakom opäť plne k dispozícii.


MATEMATICKÉ HÁDANKYMatematická hádanka: Dokážete nájsť najmenšie nešťastné číslo?

Viete, prečo sú niektoré čísla šťastné a iné nie?

Mnoho ľudí prechováva odpor k matematike. Vraj, načo im bude v živote? Princípy matematiky však fungujú v prírode a človek ich iba dokázal objaviť a porozumieť im. Pri matematike sú však oveľa dôležitejšie zručnosti, naučí vás riešiť problémy a kriticky myslieť. Každý týždeň prinesieme jeden matematický príklad, hlavolam alebo hádanku, kde si tieto zručnosti môžete vyskúšať. Riešenie nájdete vždy v odkaze na konci článku. Ak máte zaujímavý tip, napíšte nám ho aj s riešením na veda@sme.sk Vezmite si ľubovolné celé číslo a sčítajte druhé mocniny jeho číslic. Pokračujte, až kým je výsledok 1. V takomto prípade ide o šťastné číslo. Napríklad číslo 13 je šťastné, pretože: 1² + 3² = 1 + 9 = 10 a 1² + 0² = 1 + 0 = 1 Pri niektorých číslach sa po istom čase dostaneme naspäť k jednému z predošlých výsledkov. Proces sčítavania druhých mocnín číslic je v tomto prípade jedna nekonečná slučka. Nešťastné je napríklad číslo 85: 8² + 5² = 64 + 25 = 89 8² + 9² = 64 + 81 = 145 1² + 4² + 5² = 1 + 16 + 25 = 42 4² + 2² = 16 + 4 = 20 2² + 0² = 4 + 0 = 4 4² = 16 1² + 6² = 1 + 36 = 37 3² + 7² = 9 + 49 = 58 5² + 8² = 25 + 64 = 89 Aké je najmenšie kladné nešťastné číslo? Výsledok nájdete kliknutím na tento odkaz.


Ako prebieha vazektómia? Počet mužských sterilizácií narastá

Skúsený lekár vykoná vazektómiu za menej ako desať minút.

Antikoncepcia nie je iba záležitosťou ženy, hoci by sa dalo povedať, že vo všeobecnosti sa o ňu zvyknú častejšie starať práve ony. Počet mužov, ktorí si ochranu pred otehotnením partnerky vezmú na vlastné plecia, našťastie stúpa a týka sa to aj tej najradikálnejšej formy. Mužská sterilizácia je totiž jednoduchšia, rýchlejšia, menej riziková a aj menej bolestivá než tá ženská, čo potvrdzujú aj lekári. Stojí pritom zhruba rovnako, od tristo eur vyššie. „Z roka na rok narastá počet mužov, ktorí podstúpia tento druh antikoncepcie,“ hovorí urológ Roman Sokol. Iba na jeho pracovisku vykonajú okolo tristo vazektómií ročne. Ešte pred desiatimi rokmi tvorili väčšinu všetkých klientov Česi a Poliaci, dnes je slovenských pacientov zhruba 90 percent. Podstatou zákroku je prerušenie semenovodov a odstránenie ich časti zhruba vo veľkosti dvoch centimetrov, aby sa znemožnilo spermiám prejsť do močovej trubice. „Zákrok je jednoduchý a čas na jeho realizáciu je kratší ako tridsať, dvadsať a dokonca aj ako pätnásť minút. V rukách skúseného lekára, ktorý zrealizuje viac ako sto vazektómií ročne, je priemerná dĺžka zákroku menej ako desať minút. Nejde však o pretekanie s časom, ale o kvalitu vykonaného výkonu,“ vysvetľuje Roman Sokol. Pri zákroku sa používa iba lokálna anestézia, preto pacient nepotrebuje podstúpiť predoperačné vyšetrenia tak, ako v prípade ženskej sterilizácie. „Na zákrok nie je nutná žiadna špeciálna príprava. Dôležité je len upozorniť lekára na alergie a na poruchy zrážania krvi,“ upozorňuje urológ. Následne je potrebné štvrtý a šiesty týždeň po výkone urobiť kontrolné spermiogramy. Dovtedy lekári odporúčajú mať chránený pohlavný styk, pretože aj bezprostredne po sterilizácii sa môžu v semenných mechúrikoch a močovej rúre ešte spermie nachádzať. Odporúča sa preto počkať aspoň 15 ejakulácií, než sa všetky vyplavia. Mužská sterilizácia sa chápe ako nezvratný zákrok, ktorý zväčša podstupujú už niekoľkonásobní otcovia, ktorí po ďalších deťoch netúžia. Roman Sokol však vraví, že existuje aj takzvaná revazektómia, teda opätovné navrátenie plodnosti. „Ide však o nie jednoduchú reoperáciu a jej výsledok je neistý,“ konštatuje a dodáva, že väčšina mužov podstupuje vazektómiu ako trvalý výkon. „Ideálny je muž vo veku okolo 35 rokov a viac, s dvomi alebo viacerými deťmi a s pocitom a presvedčením, že už neplánuje ďalšie dieťa. Pred vazektómiou je možnosť uložiť do spermobanky ejakulát, ktorý obsahuje spermie, a tým si nechať otvorené zadné vrátka,“ hovorí lekár. Zároveň je podľa neho dôležité si uvedomiť, že vazektómia nemá vplyv na erekciu, ejakuláciu a ani na libido, ako si mnohí muži obvykle myslia. Pred jej vykonaním treba podať žiadosť u daného urológa a podpísať informovaný súhlas. Sterilizáciu je podľa zákona možné vykonať najskôr o 30 dní po ich podaní a podpísaní. Človek, ktorý sa rozhodne podstúpiť vazektómiu, by mal byť oboznámený aj s možnými rizikami, hoci ich je podľa lekára minimum. „Vazektómia nemá veľa negatív. Občas sú popisované bolesti semenníkov po operácii, ide o bolesť prechodnú a nie významnú. Výnimočne sa zapáli rana alebo vznikne hematóm. Ide o komplikácie, ktoré sú prechodné a minimálne, bez nutnosti hospitalizácie alebo práceneschopnosti,“ vysvetľuje Roman Sokol a do popredia skôr dáva výhody tohto zákroku, ktoré súvisia s otehotnením: „Pacienti nemusia používať kondóm, oveľa intenzívnejšie prežívajú pohlavný styk a ich partnerky nemusia užívať hormonálnu a ani inú antikoncepciu.“ Okrem klasickej, trvalej vazektómie existuje aj dočasná, ktorá je akýmisi zadnými vrátkami pre nerozhodnutých pánov. Jej podstatou je znepriechodniť semenovody pomocou špeciálnych klipov, ktoré sa dajú odstrániť, teda nedôjde k úplnému prerušeniu a odstráneniu časti semenovodov. Roman Sokol tvrdí, že táto forma sa však dnes takmer nerealizuje. „Nie je totiž stopercentná a existuje možnosť otehotnenia. Pri tomto druhu vazektómie sa len podviažu semenovody a nedôjde k ich prerušeniu, takže existuje možnosť spontánnej rekanalizácie, teda samovoľného obnovenia priechodnosti semenovodov.“ Spoľahlivosť štandardnej trvalej vazektómie je pritom veľmi vysoká. Meria sa takzvaným Pearlovým indexom, ktorý hovorí o tom, koľko žien zo sto používajúc danú metódu počas roka otehotnelo. Pri mužskej sterilizácii je toto číslo približne 0,15.


Prezident zaútočil na ústavný poriadok, uviedla rumunská vládna strana

Iohannis ešte neodvolal šéfku protikorupčnej prokuratúry DNA.

BUKUREŠŤ. Za mimoriadne vážny útok na ústavný poriadok v Rumunsku označili v utorok tamojší sociálni demokrati fakt, že prezident Klaus Iohannis neodvolal šéfku protikorupčnej prokuratúry DNA ani po piatich dňoch od nadobudnutia platnosti rozhodnutia ústavného súdu, ktoré hlavu štátu zaväzuje, aby tak urobila, ale namiesto toho vyzval na verejnú diskusiu. Vyplýva to z komuniké Sociálnodemokratickej strany (PSD), ktoré zverejnili v utorok v Bukurešti. Autori v ňom zdôrazňujú, že proti rozhodnutiam ústavného súdu niet odvolania, majú záväzný charakter a nemožno ich ani spochybňovať, avšak treba ich realizovať v praxi. Pravicový prezident podľa PSD podnecuje aj iných k neposlušnosti, podkopáva ústavný poriadok spochybňovaním rozhodnutia najvyššieho orgánu justície. Podľa príkladu hlavy štátu by ktokoľvek mohol svojvoľne otáľať s plnením svojich zákonných povinností, naplnením verdiktu súdu alebo uhradením pokuty s odvolaním, že by rád lepšie pochopil zdôvodnenie sankcie, tvrdí sa okrem iného v komuniké. Iohannis v utorok informoval, že ešte potrebuje istý čas na zváženie ďalšieho postupu v súvislosti s rozhodnutím ústavného súdu krajiny, ktoré ho zaviazalo odvolať najvyššiu predstaviteľku protikorupčnej prokuratúry DNA Lauru Codrutu Kövesiovú. Podľa jeho názoru predmetné rozhodnutie ústavných sudcov prinieslo viac otázok, ako zodpovedalo. Jednou z nových je, čo zaručí nezávislosť prokurátorov, ak ich podriadia "superministrovi" na čele rezortu spravodlivosti, ktorého rozhodnutia musí realizovať napokon i hlava štátu, mienil Iohannis. Súčasne konštatoval, že je podľa neho nepochopiteľné, ako môže plniť ústavnú úlohu hlavného strážcu nezávislosti súdnictva Najvyššia súdna rada (CSM), ak jej názor na odvolanie popredného prokurátora nie je podstatný. V spore ide podľa rumunského prezidenta o boj proti korupcii, ktorého oprávnenosť spochybnili nespokojní politici. Iohannis sa domnieva, že tento boj je v Rumunsku úspešný a treba v ňom dôsledne pokračovať. Jestvujú síce spochybniteľné procesy, ale ich vylepšenie je v plnom prúde, dodal. O tom všetkom treba viesť verejnú diskusiu za účasti zainteresovaných inštitúcií a spoločenských subjektov, na ktorej konci je možno potrebné umožniť hoci plebiscit občanov o tejto otázke, domnieva sa prezident.


Dovolanie Babiša v spore s ÚPN sa už nachádza na okresnom súde

Ústavný súd minulý rok zrušil rozsudok o neoprávnenom vedení Babiša vo zväzkoch ŠtB.

BRATISLAVA. Podané dovolanie v spore medzi Andrejom Babišom a Ústavom pamäti národa (ÚPN) sa už nachádza na Okresnom súde Bratislava I, ktorý ho následne postúpi na dovolací Najvyšší súd SR. "V predmetnom spise Okresného súdu Bratislava I sa nachádza uvedené podanie - dovolanie. Okresný súd Bratislava I pred predložením veci dovolaciemu súdu vykoná úkony súdu prvej inštancie v zmysle ustanovenia paragrafu 436 Civilného sporového poriadku," uviedol vo štvrtok hovorca Krajského súdu v Bratislave Pavol Adamčiak. "Dovolanie bolo podané 6. marca 2018 na Okresnom súde Bratislava I, ktorý vo veci rozhodoval v prvom stupni. Okresný súd najskôr vyrubí súdny poplatok a pošle dovolanie ÚPN, aby sa vyjadril. Až následne ho súd postúpi na Najvyšší súd SR, ktorý o dovolaní rozhoduje," uviedla advokátska kancelária agner & partners. Český premiér v demisii podal tento týždeň dovolanie proti rozsudku Krajského súdu v Bratislave z konca januára. Súd napadnutým rozsudkom zamietol žalobu Babiša v spore o ochranu osobnosti proti ÚPN, pretože bol viazaný nálezom Ústavného súdu SR z októbra 2017. Informovala o tom v stredu advokátska kancelária agner & partners. "Najvyšší súd vo svojej dlhoročnej praxi ustálil, že žaloby o ochranu osobnosti pred neoprávnenou evidenciou vo zväzkoch bývalej Štátnej bezpečnosti (ŠtB) majú smerovať proti ÚPN," tvrdí agner & partners. Tento názor potvrdilo podľa advokátskej kancelárie aj kolégium sudcov Najvyššieho súdu, ktoré je najvyššou súdnou autoritou všeobecných súdov na Slovensku. Najvyšší súd SR sa už raz vecou zaoberal na základe dovolania podaného ÚPN. "V januári 2017 rozhodol v prospech Babiša a potvrdil tak neoprávnenosť jeho evidencie vo zväzkoch bývalej Štátnej bezpečnosti. Dovolanie Ústavu pamäti národa vtedy Najvyšší súd odmietol, keďže nenašiel dôvod na zrušenie ani zmenu rozsudkov nižších súdov," uviedla kancelária. Babiš podal žalobu proti ÚPN ešte v januári 2012. V snahe očistiť svoje meno pokračuje už siedmy rok. Krajský súd v Bratislave však koncom januára zamietol žalobu Babiša na ÚPN. Znamená to, že neexistuje žiadne rozhodnutie súdu, ktoré by hovorilo, že je neoprávnene vedený ako agent ŠtB. Ústavný súd minulý rok zrušil právoplatné rozhodnutie slovenského najvyššieho i krajského súdu, že Babiš je v archívnych zväzkoch niekdajšej československej tajnej polície vedený ako jej agent neoprávnene. Zvrátil tak predošlé rozhodnutia súdov v tejto veci. Babiš trvá na tom, že bol v spisoch komunistickej ŠtB vedený neoprávnene.


V Poľsku odsúdili skupinu, ktorá nahrávala rozhovory politikov

Pri vyšetrovaní kauzy pomohol orgánom čašník Lukasz, ktorý sa k trestnej činnosti priznal.

VARŠAVA. Tresty v afére odpočúvania, ktorá otriasla pred časom nielen poľskými podnikateľmi, ale aj tamojšou politickou scénou, vyniesol vo štvrtok Obvodný súd vo Varšave. Hlavného obžalovaného Mareka Falentu poslal na 2,5 roka za mreže, aj keď prokuratúra žiadala preňho iba 1,5 roka odňatia slobody podmienečne a finančný trest 540-tisíc zlotých. Informovala o tom spravodajská televízia TVN24. Čašníka Konrada Lassotu súd uznal takisto za vinného a odsúdil ho na desať mesiacov väzenia podmienečne a pokutu podobne ako Falentovho spolupracovníka Krzysztofa Rybku. Ďalší čašník, Lukasz N., vyviazol iba s nariadením uhradiť 50-tisíc zlotých na verejné účely. Proti verdiktom je možné odvolanie na vyššiu súdnu inštanciu. Ako odznelo v súdnej sieni, prvotným motívom páchateľov bola snaha obohatiť sa - odpočúvanie v reštauráciách začali u podnikateľov, keď však zistili, že tieto podniky nezriedka navštevujú aj politici, rozšírili nahrávanie rozhovorov aj na nich. Pri vyšetrovaní kauzy, ktorá si vyžiadala viacero "obetí" na poľskej politickej scéne, pomohol orgánom čašník Lukasz N., ktorý sa k trestnej činnosti priznal a uviedol, že za úplatu od Falentu nahrával rozhovory hostí. Jeho výpoveď v princípe potvrdil nielen Konrad Lassota, ale bola potvrdená aj inými poznatkami vyšetrovateľov. Falenta síce argumentoval, že konal vo vyššom, štátnom záujme, avšak podľa súdu využíval svoje kontakty v tajných službách iba účelovo, a to pre prípad eventuálnych problémov a nutnej pomoci. Ani tento hlavný obžalovaný, ani jeho spolupracovník sa k vine nepriznali: Falenta sa dokonca označil za obetného baránka v tejto kauze, ktorá svojho času vyvolala značnú pozornosť v samotnom Poľsku i za jeho hranicami.


Slzný plyn proti zapáleným fľašiam, v Hongkongu sa opäť protestuje

Tisíce prodemokratických demonštrantov protestujú napriek zákazu.

HONGKONG. Tisíce prodemokratických demonštrantov vyšlo do ulíc Hongkongu aj v nedeľu na nepovolené protestné zhromaždenie. Protestujúci stavali v uliciach barikády a polícia na nich nasadila slzotvorný plyn a vodné delá. Informovali o tom agentúry AP a AFP. V uliciach boli tisíce ľudí. Zranenia utrpelo 24 osôb, šiesti vážne. Maskovaní demonštranti v čiernom oblečení blokovali ulice vo viacerých miestach v mestskej štvrti Ťiou-lung (Kowloon), kde bola na jednu zo staníc metra hodená zápalná bomba. Protestujúci vytrhávali z chodníkov dlažobné kocky a rozmiestňovali ich na ceste; z bezpečnostných bariér a kovových zábradlí vytvárali zátarasy. Keď boli na stanicu metra hodené zápalné bomby, použila polícia slzotvorný plyn. Protestný pochod ochromil dopravu na hlavnej ulici, ktorou prechádzali demonštranti s transparentmi znázorňujúcimi čínsku vlajku ako nacistickú svastiku. Predstavitelia Hongkongu z bezpečnostných dôvodov a predchádzajúcich násilností zakázali pochod v nákupnej štvrti Ťien-ša-cuej (Tsim Sha Tsui), v ktorej sa nachádza množstvo hotelov a luxusných obchodov. Organizátori protestu uviedli, že i napriek hrozbe zatknutia chcú využiť svoje právo protestovať, ktoré im ústava tohto poloautonómneho čínskeho mesta zaisťuje. Napätie medzi protestujúcimi sa vyostrilo po tom, ako bol v noci na štvrtok hospitalizovaný líder protestov Jimmy Sham, na ktorého kladivami zaútočili neznámi páchatelia a spôsobili mu zranenia hlavy. V noci na nedeľu zase páchateľ, ktorý neskôr údajne vykrikoval heslá podporujúce Peking, do krku a brucha bodol muža rozdávajúceho prodemokratické letáky. Masové protesty sa v Hongkongu začali 9. júna. Demonštranti pôvodne žiadali správkyňu Hongkongu Carrie Lamovú, aby jej vláda stiahla sporný zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie tohto zákona oznámila Lamová 4. septembra. Demonštrantom to však nestačí a medzičasom požadujú aj Lamovej odstúpenie, nezávislé vyšetrovanie neprimeraného násilia zo strany polície na protestoch, prepustenie zatknutých osôb, zrušenie obvinenia zo "vzbury", ako aj politické reformy a skutočne slobodné voľby.


Kanoistom Slávie UK Bratislava hrozia existenčné problémy, lodenica môže zaniknúť

Slávisti sa nedohodli s Univerzitou Komenského.

BRATISLAVA. Kanoistom Slávie UK Bratislava hrozia vážne existenčné problémy. Tvrdia to predstavitelia jedného z najvýznamnejších kanoistických klubov na Slovensku, ktorí nie sú spokojní s prístupom Fakulty Telesnej výchovy sa športu Univerzity Komenského (FTVŠ UK). Slávisti tvrdia, že dekan Marián Vanderka im bez relevantných argumentov zvýšil nájomné a v roku 2015 nepodpísal zmluvu, ktorá sa od roku 1968, keď klub vznikol, predlžovala o každé štyri roky. Kanoistický klub Slávia UK založili súbežne so zriadením lodenice FTVŠ na lodi Liptov v Bratislave. Odvtedy udržiavajú oba subjekty rovnaké priestory. Podľa bývalého prezidenta Slovenskej kanoistickej asociácie a jedného zo zakladateľov klubu a terajšieho viceprezidenta Európskej kanoistickej asociácie Miroslava Haviara, fungovala spolupráca 50 rokov bezproblémovo. Klub neplatil žiadne nájomné, ale zabezpečoval údržbu lode a to aj finančne. Dohoda o spolupráci sa s FTVŠ podpisovala každé štyri roky, v roku 2015 ju však už dekan nepodpísal. Haviar zdôraznil, že v roku 2015 loď zrekonštruovali, 108-tisíc eur stála výmena dna. Ďalšiu položku 21-tisíc eur "zhltla" nová elektroinštalácia a rekonštrukcia nástupného mostíka. Členovia klubu sa prostredníctvom brigádnických prác podieľali na oprave sumou 24.717 eur, a financovali všetky práce. Celkovo vynaložili na záchranu plavidla 46.559 eur. V opačnom prípade by loď zošrotovali. Na jej záchranu prispela aj zbierka, do ktorej prevažne členovia klubu prispeli sumou 31.171 eur. "Fakulta a Slávia po skončení rekonštrukcie spísali záznam o súčinnosti, FTVŠ sa v ňom zaviazala refundovať klubu 24.717 eur a tento príspevok mala zohľadniť v budúcom nájomnom. K tomu však doteraz neprišlo," povedal Haviar. Informoval že v januári tohto roka Slávisti dostali mail, v ktorom FTVŠ vyzýva na uzavretie zmluvy o nájme v sume 1,5 eura za meter štvorcový. Táto suma je podľa predstaviteľov klubu neobvyklá oproti ostatným priestorom v danej lokalite, ostatné kluby vraj platia UK štvornásobne nižšiu sumu. FTVŠ navyše žiada od Slávie doplatiť nájomné aj za predošlé štyri roky, čo je podľa predstaviteľov klubu protiprávne. Kanoisti sa s fakultou chcú dohodnúť, ale všetky ich návrhy dekan údajne rázne zamieta. Slávisti odmietli podpísať novú nájomnú zmluvu bez započítania investície pri oprave lode a od FTVŠ dostali výpoveď. "S nami sa nikto nebaví, všetko sa zmetie zo stola a naopak my dostávame iba ultimáta. Podpíšte, alebo choďte preč. Jednoznačne nás chcú zničiť. Medzitým sa celý problém dostal aj na rektorát. Rektor poveril prorektorku, aby menovala mediátora, ale nikam to neviedlo. Mali sme veľkú schôdzu, kde sme sľúbili, že sa dohodneme, ale vzápätí sme dostali ponuku, ktorá je pre nás neakceptovateľná. My sa nevzpierame nájomnému, ale zákon hovorí, že pre verejnoprávne inštitúcie by to malo byť v obvyklej výške. Všetky ostatné kluby platia za univerzitné pozemky 25 centov, my musíme platiť euro. Ale je tu problém aj s našou investíciou, ktorú uznali a mala sa odpisovať. A zrazu sa vedenie FTVŠ tvári, že to je odpísané tým, že sme tu 50 rokov zadarmo. Náš právnik aj dekanovi povedal, že podľa práva na to nemajú nárok, načo dekan odpovedal, že jeho právo nezaujíma," povedal Haviar. Športový riaditeľ Slovenskej kanoistiky Filip Petrla však vidí aj iné problémy. "Všetky navrhované nájomné zmluvy od fakulty sú krátkodobé. To je jeden problém. My sa pýtame, prečo s nami majú problém dať nám zmluvu na štyri roky. To dekan môže, má na to právo. Neviem, či majú iný úmysel vysťahovať nás. Aj preto s nimi ideme do tohto sporu a riešiť to možno aj súdnou cestou. Túto loď berieme minimálne ako naše duševné vlastníctvo. Bez nás by tu dávno nebola, staráme sa o ňu. Zvýšené tri išli už do šrotu, my sme jediní chceli tú našu zachrániť a aj sme to urobili. Klub funguje, pracuje s mládežou, vychováva reprezentantov. Fakulta však nič z toho neuznáva a som z toho veľmi smutný. Namiesto toho nám dala ultimátum, aby sme zaplatili, inak sa musíme do 1. októbra vysťahovať. My sme univerzitný klub a fakulta, ktorá sa zaoberá športom, nás má podporovať. Ale oni nevidia dôvod, prečo by tak mali robiť. Namiesto toho nám vyrubia nájomné, ktoré je vo výške skladových priestorov nehnuteľností. To cítime ako veľkú krivdu." Petrla v klube trénoval aj Martinu Kohlovú, dlhoročnú reprezentantku Slovenska v rýchlostnej kanoistike. Štartovala na OH 2008 v Pekingu, na OH 2012 v Londýne a aj na OH v roku 2016 v Riu de Janeiro. Je trojnásobná medailistka z MS. "Zdá sa mi to absurdné, čo robí škola. Má lodenicu podporovať, nie ju zničiť. Vidím v tom iné aktivity, ako športové. Z tejto lodenice vzišlo veľmi veľa reprezentantov, je tu veľa detí. Myslím si, že takéto niečo sa má podporovať a nie naopak. Je absurdné, že sa toto vôbec rieši," uzavrela Kohlová.


Stretnutie Putina a Zelenského sa uskutoční, keď dozrú podmienky

Kremeľ je stále presvedčený o tom, že práve Ukrajina neplní minské dohody.

MOSKVA. Prvé stretnutie ruského prezidenta Vladimira Putina s prezidentom Ukrajiny Volodymyrom Zelenským sa môže uskutočniť až vtedy, keď preň dozrú vhodné podmienky. Uviedol to v piatok v Moskve Putinov hovorca Dmitrij Peskov. Ako informovala agentúra UNIAN, Peskov spresnil, že po nástupe nového ukrajinského prezidenta do funkcie sa k problematike spojenej "s neplnením minských dohôd" začalo pristupovať "znova aktívne". "A, samozrejme, existuje aj potreba pokračovať v diskusiách i v normandskom formáte," dodal hovorca Kremľa. Agentúra UNIAN pripomenula, že Kremeľ je stále presvedčený o tom, že práve Ukrajina neplní minské dohody, preto aj Peskov trval na tom, že "treba získať istotu vo veci pripravenosti Zelenského plniť " tieto mierové dokumenty a "kontaktovať sa s lídrami" samozvaných republík na východe Ukrajiny - Doneckej ľudovej republiky a Luhanskej ľudovej republiky. Kremeľ podľa Peskova vie, že ukrajinský prezident už nadviazal kontakty s ministrami zahraničných krajín normandskej skupiny. V kancelárii ukrajinského prezidenta pripúšťajú možnosť, že sa uskutoční telefonický rozhovor prezidentov Ukrajiny a Ruska, napísal UNIAN.


Zeman: Česká banka môže ukončiť intervencie skôr než v polovici roka

Podľa ekonómov ale prezident svojimi výrokmi zasahuje do politiky centrálnej banky.

PRAHA. Do diskusií o ukončení menových intervencií Českej národnej banky (ČNB) vstúpil český prezident Miloš Zeman. Podľa neho by ČNB mohla intervencie ukončiť skôr než v polovici roka, o ktorej hovorí banková rada. Dodal, že zrušenie intervencií pomôže ekonomike, podľa ekonómov ale prezident svojimi výrokmi zasahuje do politiky centrálnej banky. "Hovoril som pred dvomi dňami s guvernérom (Jiřím) Rusnokom a nebudem prezrádzať žiadne tajomstvo, keď poviem, že ukončenie kurzového záväzku sa očakáva v prvej polovici tohto roka a nie je vylúčené, že možno skôr, než sa nadejeme," konštatoval Zeman v Olomouci. Dodal pritom, že verí, že na ekonomický rast to "bude mať dlhodobo omnoho pozitívnejší vplyv než vplyv znehodnotenej českej koruny". Podľa hlavného ekonóma Cyrrus Lukáša Kovandu však Zeman nabúrava politiku ČNB. Ako povedal, prezident by sa žiadnych podobných výrokov dopúšťať nemal, mal by ctiť nezávislosť centrálnej banky a jej počínanie by nemal vôbec komentovať, najmä v súčasnom, pre banku takom kritickom čase. Naopak, viceguvernér ČNB Mojmír Hampl minulý týždeň vyhlásil, že by si vedel predstaviť ukončenie intervencií ešte neskôr než v polovici roka. Taký postup by bol podľa neho bezpečnejší. Banková rada začiatkom februára zopakovala, že ako pravdepodobný termín ukončenia intervencií vidí polovicu tohto roka. Devízové intervencie spustila centrálna banka s cieľom oslabiť korunu a držať jej kurz v blízkosti úrovne 27 Kč za euro. Od začatia intervencií v novembri 2013 do dnešných dní nakúpila ČNB eurá za viac než 1,5 bilióna Kč (55,51 miliardy eur).


Airbus plánuje otestovať lietadlo s hybridným pohonom

V spolupráci s firmami Siemens a Rolls-Royce vyvíjajú elektromotor.

LONDÝN. Spoločnosti Airbus, Siemens a Rolls-Royce plánujú spoločne vyvinúť hybridný elektrický letecký motor. Prvé komerčné lietadlo s kombináciou elektrického a troch konvenčných prúdových motorov chcú prvýkrát otestovať v roku 2020, uviedli v utorok v Londýne zástupcovia spomínaných firiem. Elektrokoncern Siemens zostrojí v Mníchove elektromotor s polovičným výkonom dva megawatty oproti tradičnému pohonu. Výrobca motorov Rolls-Royce dodá plynovú turbínu, ktorá bude inštalovaná v trupe lietadla a bude vyrábať elektrinu pre elektromotor. Výrobca lietadiel Airbus bude zodpovedať za integráciu systémov. "E-Fan X je dôležitý krok na ceste k uskutočneniu elektroletov v blízkej budúcnosti," povedal agentúre DPA technický šéf Airbusu Paul Eremenko. Testovaným lietadlom bude britský Aerospace BAe 146 so 100 miestami na sedenie z roku 1989. Vzlietne prvýkrát vo francúzskom Toulouse. Ak bude všetko fungovať, budú nasledovať ďalšie testy s dvomi hybridnými elektrickými a dvomi tradičnými prúdovými motormi.


O KNIHÁCHBerlínsky Babylon

V prípade detektívok sa častejšie stáva, že kým vznikne filmová adaptácia, čitatelia sú pomerne dobre oboznámení s hrdinami...

Weimarská republika je pojmom, ktorý sa používa na označenie obdobia, keď bezmocnosť vládnej moci, korupcia, dekadencia a hmotná núdza vytvárajú výživné podhubie pre rast populizmu a násilia prezlečeného do hnedého politického kabáta.Skutočné obdobie nazývané týmto termínom trvalo v Nemecku od novembra 1918 a skončilo sa v januári 1933, keď sa ríšskym kancelárom stal Adolf Hitler. Časovo pomerne krátke obdobie prvotných nádejí na život v demokracii a následného rozkladu právom fascinuje umelcov včerajška aj dneška. Do Berlína, hlavného mesta Nemecka, ale zároveň aj srdca starého Pruska, privádza svojich čitateľov aj spisovateľ Volker Kutscher, tvorca série kriminálnych románov s hlavným hrdinom komisárom Gereonom Rathom. TV pred knihouV prípade detektívok sa častejšie stáva, že kým vznikne filmová adaptácia, čitatelia sú pomerne dobre oboznámení s hrdinami prostredníctvom knižných predlôh. Tu to pre väčšinu bude naopak, pretože slovenská mutácia kníh na trhu ešte nie je, zato nemecký televízny seriál Babylon Berlín, najdrahšia televízna produkcia v histórii tamojšej štátnej televízie (40 miliónov eur), okamžite upútal pozornosť divákov aj na Slovensku, pravda, zatiaľ väčšinou len tých, ktorí vlastnia platené televízne kanály. Dokonalý zmysel pre detail, opulentné hudobno-tanečné scény, výborné herecké výkony a napínavý scenár držiaci sa historických reálií, pomohli vytvoriť dielo, ktoré mnohých priviedlo k tomu, aby sa pustili do čítania predlohy, zatiaľ buď v nemeckom origináli, v anglickej mutácii, alebo v jedinom českom preklade. V nemeckom jazyku vznikla aj séria audiokníh výbornej kvality.Prvá kniha, Mokrá ryba (Der nasse Fisch), privádza na scénu komisára Gereona Ratha, ktorý z príčin, opísaných len vágne, odchádza v roku 1929 z oddelenia vrážd v Kolíne a vďaka konexiám svojho otca sa uchytí na mravnostnom oddelení v Burgu, sídle berlínskej polície. Rath je do seba uzavretý sólista, preto nenadväzuje ľahko vzťahy a jeho obľuba u šéfov a kolegov je veľmi limitovaná. Keď sa v potopenom aute objaví mŕtvola neznámeho mladého muža, ktorého pred smrťou niekto podrobil krutému mučeniu, začína sa honba na zločinca, pri ktorej sa nám mesto a jeho ľudia postupne zjavujú ako obrázok na otvárajúcom sa vejári. Rath, ktorý nepatrí nikam a k nijakej skupine, skoro zistí, že sa zamotal do komplikovaného príbehu, kde sa pretínajú politické, osobné aj čisto kriminálne nitky. Súboj o zlatý poklad Korisťou, o ktorú sa hrá vabank, je takzvané sorokinovské zlato, poklad, ktorý do vlaku schoval nebohý ruský priemyselník. Ten sa spolu s väčšou časťou svojej rodiny stal obeťou boľševického teroru. O zlato má záujem dedička, grófka Sorokinová, ale aj Červená pevnosť, zoskupenie komunistov a trockistov bojujúce proti Stalinovi. Sovietska ambasáda je, samozrejme, takisto v pelotóne hľadačov, tak ako aj pomaly sa formujúce čierne polovojenské zoskupenia a bojovníci SA, ktorí chcú Nemecko chrániť pred komunistickým prevratom a majú vlastnú víziu toho, ako by mala krajina v budúcnosti vyzerať. Nezaostávajú ani kriminálne bandy, ktorých bol vtedy Berlín plný. K tomu všetkému sex, drogy a džezové tančiarne, sociálne problémy, kontrast medzi chudobou a bezuzdným míňaním.V tomto svete má Gereon Rath čo robiť, aby prežil. Jeho povaha buldoga mu však nedovolí konať inak, ako koná. Jeho činy sú občas neortodoxné a nie celkom podľa zákona. Inak by však neprežil. Zatiaľ je ich šesťMokrá ryba je prvou z doteraz šiestich vydaných kníh. Autor vyhlásil, že má v pláne napísať ešte tri. Tak ako pribúdajú roky, v románoch sa kriminálny aspekt čoraz viac bije so vzniknutou politickou realitou. Najneskôr od zvolenia Adolfa Hitlera za nemeckého kancelára je úplne jasné, že komisár Rath sa nemôže vyhnúť voľbe, nebude môcť zostať neutrálnym uprostred nacistického šialenstva, ktoré zachvátilo krajinu. Bude zaujímavé sledovať, kam Volker Kutscher svojho hrdinu napokon zavedie.Treba podotknúť, že aj keď televízny seriál vychádza z knižnej predlohy, autori scenára sa od predlohy odklonili veľmi výrazne a postavy sú vybavené často úplne inými povahami, pôvodom, udalosti sú pridané alebo naopak neprítomné. Knihy Volkera Kutchera treba brať ako samostatný projekt, časozberný príbeh kriminalistu, ktorý sa na svet okolo seba díva očami súčasníka a nie očami čitateľa, ktorý už veľmi dobre vie, ako to všetko dopadlo. To tvorí značnú časť čara príbehov, ktoré sa, dúfajme, stanú dostupnými aj slovenskému čitateľovi.


Školský výbor odobril zákon o verejnej výskumnej inštitúcii

Zákon má zabezpečiť transformáciu ústavov Slovenskej akadémie vied.

BRATISLAVA. Návrh Zákona o verejnej výskumnej inštitúcii (VVI), ktorý má zabezpečiť transformáciu ústavov Slovenskej akadémie vied (SAV) na verejné výskumné inštitúcie a zároveň upraviť ich financovanie, v utorok odobrili poslanci školského parlamentného výboru. Národnej rade ho odporúčajú schváliť s pozmeňujúcimi a doplňujúcimi návrhmi. Zámerom zákona je vytvorenie osobitného typu právnickej osoby - verejnej výskumnej inštitúcie, ktorej hlavnou úlohou bude najmä výskumná činnosť. Pôjde o právnickú osobu, ktorá bude na rozhraní medzi verejnoprávnou inštitúciou a neziskovou organizáciou. Na rozdiel od viacerých doterajších výskumných organizácií, ktoré sú rozpočtovými organizáciami alebo príspevkovými organizáciami, bude VVI disponovať vlastným majetkom. Jej hlavným zdrojom budú finančné prostriedky poskytované zriaďovateľom zo štátneho rozpočtu. Takéto inštitúcie sa budú môcť pritom uchádzať aj o ďalšie prostriedky z verejných zdrojov, najmä rezortné dotácie či iné granty. VVI bude môcť vykonávať aj podnikateľskú činnosť. Zákon o VVI umožní transformáciu ústavov SAV a úpravu ich financovania. Akadémia vied by tak mohla podnikať, zakladať startupy či spinoffy. Jej financovanie by bolo viaczdrojové a otvorila by sa potrebám priemyslu a podnikateľov. SAV v súčasnosti spravuje majetok štátu, no ten by mal prejsť podľa nového zákona na VVI. Vedci by tak mohli tento majetok predať alebo inak zhodnocovať. Vláde pri tomto bode chýbali väčšie poistky. Po novom však napríklad, ak bude chcieť SAV nakladať s prioritným majetok do hodnoty 25.000 eur, bude potrebný súhlas ministerstva financií. Ak pôjde o prioritný majetok v hodnote nad 25.000 eur, bude sa vyžadovať zároveň aj súhlas vlády. SAV napríklad nebude môcť darovať trvalo nepotrebný majetok neziskovej organizácii. Predseda SAV Pavol Šajgalík ešte v máji spresnil, že o tomto zákone sa začalo uvažovať už v roku 2008 a potreba vyplynula z toho, že "kabát" ušitý ešte v 90. rokoch bol pre SAV ako štátnu rozpočtovú organizáciu už pritesný na to, aby sa vedela rozvíjať v prostredí, v ktorom sa nachádza. "Neznamená to, že si odteraz bude SAV na svoju existenciu zarábať vlastnými silami. Rozpočtová kapitola SAV sa nemení. Máme stabilizačnú zmluvu, ktorú podpísal minister školstva a minister financií. Rozpočet akadémie by teda v tomto smere nemal byť ovplyvnený, skôr naopak. Otvára to možnosti na ďalšie viaczdrojové financovanie," vysvetlil Šajgalík. Tento zákon má meniť nielen podobu ústavov SAV, ale takisto výskumných ústavov ministerstiev, prípadne iných ústavov na modernú podobu. Zákon o verejných výskumných inštitúciách sa pripravoval od jesene 2014. Transformácia ústavov SAV mala pôvodne prebehnúť k 1. 1. 2016. Teraz sa počíta s dátumom 1. 7. 2018.